Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Θα ήθελα να σας ενημερώσω για μια δήλωση του κ. Ιλχάν Αχμέτ, του Ανεξάρτητου Βουλευτή του Νομού Ροδόπης, ο οποίος ενημερώνει το Σώμα ότι εντάσσεται στην Κοινοβουλευτική Ομάδα της Δημοκρατικής Συμπαράταξης ΠΑΣΟΚ - ΔΗΜΑΡ, όσο και για την αποδοχή της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ της προσχώρησής του. [[Στο σημείο αυτό καταχωρίζονται στα Πρακτικά τα προαναφερθέντα έγγραφα, τα οποία έχουν ως εξής:]] [[ΑΛΛΑΓΗ ΣΕΛΙΔΑΣ]] Να μπουν οι σελίδες 2-3
Παρακαλείται κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθούν έξι επίκαιρες ερωτήσεις. Ξεκινάμε με την επίκαιρη ερώτηση, στην οποία θα απαντήσει ο Αναπληρωτής Υπουργός Εσωτερικών κ. Νικόλαος Τόσκας. Είναι η δεύτερη με αριθμό 330/10-1-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τη στελέχωση των δώδεκα περιφερειακών αεροδρομίων της ελληνογερμανικής κοινοπραξίας «FRAPORT Α.Ε.» με προσωπικό του Πυροσβεστικού Σώματος. Κύριε Κατσώτη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, η σύμβαση του ελληνικού δημοσίου με την κοινοπραξία «FRAPORT», σύμφωνα με δημοσιεύματα και ανακοινώσεις των πυροσβεστών, προβλέπει τη στελέχωση των υπηρεσιών πυρασφάλειας των περιφερειακών αεροδρομίων με προσωπικό του Πυροσβεστικού Σώματος, με έναρξη από τις αρχές του έτους. Κάνουν λόγο, επίσης, για απασχόληση σε αυτά πεντακοσίων πυροσβεστών. Σύμφωνα με ανακοινώσεις επίσης των ενώσεων πυροσβεστών - που θα σας καταθέσουμε μετά στα Πρακτικά - και ανησυχούν αρκετά, το Αρχηγείο του Πυροσβεστικού Σώματος κάλεσε τους πρώτους εκατόν σαράντα έξι πυροσβέστες με σκοπό την εκπαίδευσή τους. Με νεότερη ανακοίνωσή του, στις 3-1-2017 εγκρίνει τη συμμετοχή ενενήντα τριών πυροσβεστικών υπαλλήλων στο Σχολείο Πυρασφάλειας Αεροδρομίων. Αρκετοί από αυτούς δεν έχουν υποβάλει αίτηση για τη στελέχωση των περιφερειακών αεροδρομίων της ελληνογερμανικής κοινοπραξίας. Είναι, δηλαδή, ακούσια αυτή η μετάθεση. Η απόφαση αυτή δημιουργεί ιδιαίτερη ανησυχία και ακόμα μεγαλύτερη υποστελέχωση των υπηρεσιών του Πυροσβεστικού Σώματος. Δημιουργούνται εύλογα ερωτηματικά, σχετικά με το αν έχει υπογραφεί σύμβαση ανάμεσα στο Πυροσβεστικό Σώμα και την κοινοπραξία και, αν ναι, ποιος τελικά θα είναι ο ακριβής αριθμός του προσωπικού του Πυροσβεστικού Σώματος που θα στελεχώσει τα περιφερειακά αεροδρόμια. Ποιες θα είναι οι σχέσεις εργασίας και οι αμοιβές του προσωπικού της Πυροσβεστικής που θα απασχοληθεί σε αυτά; Η παραχώρηση προσωπικού, σε συνδυασμό με τις μεγάλες ελλείψεις που υπάρχουν στο προσωπικό του Σώματος, θα επιβαρύνει ακόμα περισσότερο την ήδη άσχημη κατάσταση, με τις μεγάλες ελλείψεις που υπάρχουν στο προσωπικό της Πυροσβεστικής. Όπως άλλωστε έχουν αναδείξει κατ' επανάληψη οι συνδικαλιστικοί φορείς του προσωπικού, τα πληρώματα των οχημάτων που καλούνται να αντιμετωπίσουν συμβάντα έχουν ήδη μειωμένη σύνθεση. Τα προβλήματα είναι ακόμα πιο αυξημένα κατά την αντιπυρική περίοδο, σε συνδυασμό με τις ελλείψεις και τα προβλήματα που υπάρχουν στην υλικοτεχνική υποδομή και τα εναέρια μέσα. Το ΚΚΕ θεωρεί ότι είναι επιτακτική ανάγκη, μετά την πρόσφατη απόφαση παραχώρησης προσωπικού για τη στελέχωση των περιφερειακών αεροδρομίων, πρώτον, η Κυβέρνηση να αυξήσει τις πιστώσεις του τακτικού προϋπολογισμού, που παραμένουν μειωμένες περίπου κατά 130 εκατομμύρια στα χρόνια της καπιταλιστικής κρίσης. Δεύτερον, να γίνουν όλες οι αναγκαίες προσλήψεις στο προσωπικό της Πυροσβεστικής με σταθερές και μόνιμες σχέσεις για όλο το προσωπικό. Τρίτον, η Κυβέρνηση να πάρει όλα τα μέτρα, να σταματήσει το απαράδεκτο καθεστώς των διαφορετικών σχέσεων στην υπηρεσία με μόνιμους πυροσβέστες πενταετούς θητείας, εποχιακούς πυροσβέστες και λοιπά. Τα ερωτήματα, κύριε Υπουργέ, έχουν να κάνουν με το αν πράγματι έχει υπογραφεί σύμβαση με την κοινοπραξία και το Πυροσβεστικό Σώμα και αν ναι ποιο είναι το περιεχόμενό της. Επίσης, αν η Κυβέρνηση θα κάνει τις αναγκαίες προσλήψεις, ώστε να καλύψει τα μεγάλα κενά που υπάρχουν συνολικά στο προσωπικό του Πυροσβεστικού Σώματος.
Κύριε Υπουργέ, έχετε τον λόγο για τρία λεπτά.
Ευχαριστώ. Κύριε Κατσώτη, κατ' εφαρμογή των διατάξεων του ν.4389/2006 και προκειμένου να υπάρξει ομαλή λειτουργία των περιφερειακών αεροδρομίων από τον επόμενο μήνα, υπεγράφησαν μεταξύ του Πυροσβεστικού Σώματος και της εταιρείας οι βασικοί όροι συμφωνίας, για την παροχή ορισμένων υπηρεσιών πυρόσβεσης. Η κανονική σύμβαση, όμως, δεν έχει υπογραφεί ακόμη. Είναι κάτι το οποίο πρέπει να γίνει τις επόμενες μέρες. Με βάση αυτή την συμφωνία, έχουν αναδιαρθρωθεί ορισμένοι πυροσβεστικοί σταθμοί σε ορισμένα αεροδρόμια και συγκεκριμένα της Θεσσαλονίκης, της Κέρκυρας, των Χανίων, της Ρόδου και της Κω. Ιδρύονται νέες υπηρεσίες στα αεροδρόμια που δεν υπάρχει Πυροσβεστική Υπηρεσία - υπήρχε Πυροσβεστική Υπηρεσία της Υπηρεσίας Πολιτικής Αεροπορίας μέχρι τώρα - και αυτά είναι τα αεροδρόμια της Ζακύνθου, Κεφαλληνίας, Σαντορίνης, Μυκόνου, Μυτιλήνης, Σάμου, Καβάλας και Σκιάθου. Ο συνολικός αριθμός για τα δεκατρία αεροδρόμια που απαιτείται είναι πεντακόσιοι τέσσερις πυροσβέστες. Από αυτούς τους πυροσβέστες, απαιτούνται διακόσιοι πενήντα πυροσβέστες για τα δεκατρία αεροδρόμια και για τις υπηρεσίες που αποδυναμώθηκαν, γιατί πήραμε προσωπικό. Για παράδειγμα, στη Σάμο ή την Μυτιλήνη πήραν προσωπικό για τα αεροδρόμια, επομένως πρέπει να αναπληρωθεί αυτό το προσωπικό. Άρα ο αριθμός που θα πρέπει να μετακινηθεί είναι διακόσια πενήντα άτομα. Αυτές τις ημέρες, έχουν ήδη εκπαιδευτεί διακόσιοι πυροσβέστες και το ερώτημα που τίθεται είναι πώς θα μετακινηθούν, πώς θα μετατεθούν ουσιαστικά αυτοί οι άνθρωποι, κάτι το οποίο θα ρυθμιστεί νομοθετικά. Πλην όμως, σε ό,τι αφορά το ανθρωπιστικό σκέλος, προσπαθούμε να είναι από κοντινές περιοχές, ώστε να μην επιβαρυνθούν. Είναι ένα ζήτημα, το οποίο μας απασχολεί, αλλά πρέπει να λυθεί άμεσα, γιατί πρέπει να αρχίσει η λειτουργία των αεροδρομίων. Όπως καταλαβαίνετε, δεν μπορούν να λειτουργήσουν τα αεροδρόμια χωρίς τους πυροσβεστικούς σταθμούς. Είναι προαπαιτούμενο και καταλαβαίνετε όλοι ότι πρέπει να γίνει. Είναι ένα ζήτημα το οποίο μας προβληματίζει, μας απασχολεί και πιστεύουμε ότι είμαστε σε κατεύθυνση επίλυσης στο επόμενο διάστημα. Σχετικά με το πώς έχει σχέση με μια άλλη ρύθμιση, η οποία επίκειται - δηλαδή, την μονιμοποίηση των πυροσβεστών πενταετούς υποχρέωσης - , όπως ξέρετε, από τους πέντε χιλιάδες περίπου πυροσβέστες πενταετούς υποχρέωσης, οι οποίοι προσλήφθηκαν βάσει νόμου του 2011, λιγότεροι από τους μισούς, δύο χιλιάδες εκατό, πρέπει να μονιμοποιηθούν. Για τους υπόλοιπους πρέπει να γίνει ανανέωση της πενταετούς θητείας. Μέσα σε ένα τέτοιο πλαίσιο προσπαθούμε να καλύψουμε αυτά τα κενά που αναφέρατε πριν.
Κύριε Κατσώτη, έχετε τρία λεπτά.
Ευχαριστώ, κυρία Πρόεδρε. Κύριε Υπουργέ, έχω εδώ ανακοινώσεις από την Ένωση Πυροσβεστών της Ρόδου, του Βόλου, της Σκιάθου, του Πλωμαρίου της Μυτιλήνης, της Λακωνίας, των Κυθήρων, οι οποίοι διαμαρτύρονται για όλη αυτή τη λειτουργία, που είχατε σε σχέση με την εκπαίδευση αυτών των πυροσβεστών και τη μετάθεσή τους. Εμείς διαφωνούμε και συντασσόμαστε με τις ενώσεις που διαμαρτύρονται για τις ακούσιες μεταθέσεις. Αυτές θα δημιουργήσουν σοβαρά προβλήματα στο προσωπικό του Πυροσβεστικού Σώματος. Μεγάλο μέρος θα υποχρεωθεί να ξεσπιτωθεί, να δαπανήσει μεγάλο μέρος από το ήδη πετσοκομμένο εισόδημά του για την μετεγκατάστασή του. Βέβαια, όπως είπαμε αρχικά, κύριε Υπουργέ, θα μείνουν υποστελεχωμένα άλλα τέτοια καταστήματα του Πυροσβεστικού Σώματος, τα οποία είναι αναγκαίο να στελεχωθούν με πρόσληψη νέου προσωπικού. Είναι γνωστό ότι υπάρχουν μεγάλες ελλείψεις. Οι πενταετούς υποχρέωσης, με συμβάσεις πέντε χρόνων ή οι εποχιακοί, δεν καλύπτουν τις ανάγκες του Πυροσβεστικού Σώματος, ιδιαίτερα κατά την περίοδο που οι ανάγκες είναι πολύ μεγάλες. Γι' αυτό πιστεύουμε ότι θα πρέπει να δείτε τον κανονισμό που σας έχει κατατεθεί. Έχω εδώ έναν κανονισμό που, αν δεν κάνω λάθος, ακόμα και προχθές σάς κατέθεσε η Ενωτική Αγωνιστική Κίνηση Πυροσβεστών. Είναι ένας ολοκληρωμένος κανονισμός μεταθέσεων, που νομίζω ότι θα πρέπει να τον συζητήσετε. Είναι ένας αναχρονιστικός κανονισμός αυτός που υπάρχει μέχρι σήμερα και που φέρνει σε αντιπαράθεση τους εργαζόμενους στην Πυροσβεστική. Θα πρέπει να διαμορφώσετε έναν άλλο κανονισμό προκειμένου να μην είναι σε βάρος των εργαζομένων στο Πυροσβεστικό Σώμα αυτές οι μεταθέσεις. Καταθέτω, λοιπόν, στα Πρακτικά τις ανακοινώσεις των Ενώσεων Πυροσβεστών ανά την Ελλάδα που διαμαρτύρονται γι' αυτή την ακούσια μετάταξη - μετάθεση, όπως σας είπα, καθώς και τον κανονισμό που σας έχουν καταθέσει και επίσης ένα υπόμνημα που κατατέθηκε πάλι προχθές εν όψει και της νέας αντιπυρικής περιόδου, όπου κάνουν εδώ συγκεκριμένες προτάσεις για τις ανάγκες που υπάρχουν και για το πώς θα πρέπει η Κυβέρνηση και βέβαια το Υπουργείο σας να καλύψει αυτές τις ανάγκες και σε προσωπικό και σε υλικοτεχνική υποδομή. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάνω απ' όλα, κύριε Υπουργέ, θα πρέπει να λάβετε υπ'όψιν τις ανάγκες των εργαζομένων και οι μεταθέσεις να γίνουν εθελοντικά, να είναι κοντά, όπως είπατε, για να μην υπάρχουν και νέα προβλήματα γι' αυτούς τους εργαζόμενους, πέρα απ' αυτά που έχουν, που είναι πολλά και τα γνωρίζετε, καθώς τα έχουμε συζητήσει κατ' επανάληψη και σας τα έχουμε εγχειρίσει μέσα από πολλές ερωτήσεις το προηγούμενο διάστημα.
Κύριε Υπουργέ, έχετε τον λόγο.
Κύριε Κατσώτη, πράγματι τα προβλήματα του Πυροσβεστικού Σώματος είναι πάρα πολλά. Μπορώ να πω - και το έχω ξαναπεί σε αυτή την Αίθουσα - ότι αμφιβάλλω αν υπάρχει άλλο κομμάτι του κρατικού μηχανισμού των δημοσίων υπηρεσιών που να έχει πιο στρεβλή δομή και τόσα πολλά συσσωρευμένα προβλήματα. Φέτος τελείωσε, όπως είπα πριν, η πενταετής υποχρέωση - υπηρεσία των πυροσβεστών πενταετούς θητείας. Φέτος τελείωσε η πενταετής διάρκεια για τα αεροπορικά πυροσβεστικά μέσα, μεσαία και βαριά. Δυστυχώς η αδιαφορία προηγούμενων κυβερνήσεων και οι στρεβλές καταστάσεις μάς πιέζουν προκειμένου να πάρουμε αποφάσεις που έχουν επιπτώσεις και στο προσωπικό, το οποίο στις πυρκαγιές του περασμένου καλοκαιριού κατέβαλε τεράστιες προσπάθειες κι έτσι μειώθηκαν οι επιπτώσεις. Οι πυροσβέστες στην Ελλάδα, γύρω στα δεκατρείς χιλιάδες άτομα, είναι αρκετοί. Είναι σε πολλές περιοχές υπεράριθμοι και σε άλλες περιοχές υπάρχει ελλιπές προσωπικό, δηλαδή υπάρχει μια στρεβλή δομή και κατανομή του προσωπικού, όπως υπάρχει στρεβλή δομή και στις τοποθεσίες που υπάρχουν οι πυροσβεστικοί σταθμοί, γιατί ξέρετε καλά πώς δημιουργούνταν αυτοί οι πυροσβεστικοί σταθμοί. Καθαρά για ρουσφετολογικούς σκοπούς φυτεύονταν, τοποθετούνταν, δημιουργούνταν όπου εξυπηρετούντο τα κομματικά συμφέροντα, με αποτέλεσμα να έχουν δημιουργηθεί καταστάσεις στρεβλές που δύσκολα διορθώνονται. Επίσης, αναφέρετε στην ερώτησή σας για τις διαφορετικές σχέσεις εργασίας με τους μόνιμους πυροσβέστες, της πενταετούς θητείας, τους εποχιακούς πυροσβέστες. Καταλαβαίνετε πόσο στρεβλό πλέγμα εργασιακών σχέσεων υπάρχει μέσα στο Πυροσβεστικό Σώμα. Για πρώτη φορά, φέτος, μπήκε προσωπικό με πανελλήνιες εξετάσεις και αυτός σκοπεύουμε να είναι ο τρόπος εισόδου πυροσβεστών στο Πυροσβεστικό Σώμα κι όχι από «παράθυρα» ή άλλες «πόρτες», όπως γινόταν μέχρι τώρα, γιατί μέχρι τώρα η διαδικασία ήταν εποχιακοί πυροσβέστες πενταετούς υποχρέωσης, μονιμοποίηση. Και μετά άρχιζαν οι επιλαχόντες από κάτω, που είναι κάποιες χιλιάδες, οι οποίοι άνθρωποι πιέζουν για να βρουν κι αυτοί μια θέση. Επομένως υπάρχουν υπεράριθμοι. Σε μερικά μέρη υπάρχουν διαφορετικές σχέσεις, στρεβλές σχέσεις και υπάρχει αναχρονιστική δομή και υπάρχουν και κανονικές ανάγκες και ανάγκες που προκύπτουν τώρα με τα περιφερειακά αεροδρόμια. Προσπαθούμε μέσα από αυτό το παζλ των προβλημάτων να βρούμε λύσεις. Δεν είναι πάντα εύκολο. Κάνουμε ό,τι μπορούμε, αλλά δυστυχώς έχουμε κληρονομήσει μια πολύ στρεβλή κατάσταση. Θα προσπαθήσουμε, όμως, να επιλύσουμε το ζήτημα των μεταθέσεων με τον πιο ανώδυνο για το προσωπικό τρόπο, αλλά παρέχοντας τις υπηρεσίες που είμαστε υποχρεωμένοι να δώσουμε στα περιφερειακά αεροδρόμια. Εξετάζουμε, λοιπόν, τον τρόπο που σας είπα πριν, ο οποίος εάν υλοποιηθεί σύντομα, θα επιλύσει και το θέμα των μεταθέσεων με τον πιο ανώδυνο τρόπο, δηλαδή, μέσω των πυροσβεστών πενταετούς υποχρέωσης. Σας ευχαριστώ.
Ευχαριστούμε κι εμείς. Θα συζητηθεί η πρώτη με αριθμό 322/9-1-2017 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ Μαυρουδή Βορίδη προς τον Υπουργό Εσωτερικών, σχετικά με τη δολοφονική επίθεση συμμορίας κατά του Γραμματέα ΔΑΠ - ΝΔΦΚ ΑΤΕΙ Θεσσαλονίκης. Κύριε Βορίδη, έχετε τον λόγο για δύο λεπτά.
Ευχαριστώ, κυρία Πρόεδρε. Αυτό το περιστατικό που περιγράφεται στην επίκαιρη ερώτηση συνέβη βέβαια στις 4-10-2016 και έχει χάσει το επίκαιρο του χαρακτήρα του, αλλά εξαιτίας αναβολών, εν μέρει λόγω υποχρεώσεων δικών μου και εν μέρει λόγω υποχρεώσεων του Υπουργού, φτάσαμε να το συζητάμε σήμερα. Επέμεινα στο να συζητηθεί με τη διαδικασία των επίκαιρων ερωτήσεων γιατί θεωρώ ότι κάποια στιγμή θα πρέπει να υπάρξει μια σαφής τοποθέτηση, κατεύθυνση επί της συνολικής αντεγκληματικής πολιτικής απέναντι σε αυτό το οποίο είναι ένα ενδημικό φαινόμενο που μαστίζει την ελληνική πολιτική ζωή. Και αυτό είναι η βία από οργανωμένες ομάδες της άκρας Αριστεράς, των αναρχικών, των αντιεξουσιαστών. Στη συγκεκριμένη περίπτωση, έχει μία ιδιαίτερη οξύτητα γιατί πρόκειται για μια απρόκλητη επίθεση απέναντι σε ένα στέλεχος της φοιτητικής νεολαίας της Νέας Δημοκρατίας, της ΔΑΠ - ΝΔΦΚ που γίνεται - το τονίζω - απρόκλητα, σε έναν χώρο που κανονικά δεν δικαιολογεί κάτι τέτοιο, σε μία καφετέρια. Δέχεται, λοιπόν, αυτός ο άνθρωπος μια επίθεση από μια οργανωμένη ομάδα. Το αποτέλεσμα της επιθέσεως αυτής είναι κάταγμα κλείδας, κάταγμα σκαφοειδούς αριστερά, ρωγμώδες κάταγμα άνω πέρατος κερκίδας, κακώσεις της κεφαλής, του ημιθωρακίου, αριστερού αγκώνος και πηχεοκαρπικής. Τι θα κάνουμε με αυτή την ιστορία; Αυτό είναι το ερώτημα. Τι θα γίνει με αυτή την κατάσταση; Τι θα γίνει με αυτές τις ομάδες, οι οποίες είναι ανεξέλεγκτες, φαίνεται να μην μπορούν να τιθασευτούν και εν τέλει καταλήγουν άνθρωποι να υφίστανται τέτοιου είδους και τέτοιας εκτάσεως σωματικές βλάβες, άρα ουσιαστικά κίνδυνο ζωής - τελειώνω σε δεκαπέντε δευτερόλεπτα, κυρία Πρόεδρε - να κινδυνεύει η ζωή τους γιατί έχουν απόψεις με τις οποίες οι συγκεκριμένοι κύριοι διαφωνούν. Τι θα γίνει με αυτούς; Διότι είναι κι ένα ευρύτερο θέμα. Εντάξει, αυτό είναι ένα συγκεκριμένο περιστατικό, αλλά την προηγούμενη βδομάδα είχαμε ριπές και με καλάσνικοφ, μάλλον δεν ήταν ριπές, απ' ό,τι έμαθα ήταν βολή κατά βολή - το οποίο είναι ακόμα πιο επικίνδυνο - στοχευμένη κατά ΜΑΤ στο ΠΑΣΟΚ απ' έξω. Τι θα γίνει με αυτή την ιστορία δηλαδή; Πόσο θα συνεχίζει η Ελλάδα, να είναι η μοναδική χώρα πια, η οποία έχει φαινόμενα πολιτικής βίας και τρομοκρατίας της άκρας αριστεράς; Αυτό είναι το ερώτημα και θέλω να δω αν υπάρχει από την πλευρά της Κυβέρνησης, μια συνεκτική πολιτική που να απαντάει - ξαναλέω - και να θέτει το ζήτημα της οργανωμένης καταστολής αυτού του εγκληματικού φαινομένου.
Τον λόγο έχει ο Αναπληρωτής Υπουργός Εσωτερικών κ. Νικόλαος Τόσκας για τρία λεπτά.
Πρώτα θα απαντήσω για το συγκεκριμένο περιστατικό, το οποίο, πράγματι, από καθυστερήσεις δικές μου και αναβολές λόγω υπηρεσιακών υποχρεώσεων και του κ. Βορίδη, δεν μπορέσαμε να το συζητήσουμε πιο πριν. Στις 4 Οκτωβρίου στη Θεσσαλονίκη σε καφετέρια δεκαπέντε περίπου άτομα επιτέθηκαν στο στέλεχος της ΔΑΠ ΝΔΦΚ. Τον χτύπησαν και αμέσως επεμβαίνουν οι περιπολούντες στην περιοχή αστυνομικοί από το ΑΤ Λευκού Πύργου, από το ΤΑ Πλατείας Δημοκρατίας, η ΟΠΚΕ και η Ομάδα «ΔΙΑΣ» και πηγαίνουν σχεδόν άμεσα. Δυστυχώς δεν συνέλαβαν τους δράστες, γιατί αυτοί έφυγαν σε πολύ μικρό χρονικό διάστημα και στη συνέχεια έγιναν οι έρευνες. Κλήθηκε ο παθών, ο οποίος, βέβαια, τις πρώτες ημέρες ήταν στο νοσοκομείο αλλά στη συνέχεια έχει κληθεί μέχρι και αυτές τις ημέρες πάρα πολλές φορές προκειμένου να αναγνωρίσει φωτογραφίες υπόπτων αλλά δυστυχώς δεν προσήλθε. Και αυτό τι σημαίνει; Σημαίνει ότι κάνουμε ό,τι μπορούμε. Και ξέρετε κάτι, κύριε Βορίδη; Αυτές τις μέρες συνελήφθη η Ρούπα, την οποία αναζητούσαν οι διωκτικές αρχές από το 2012. Και θα μπορούσα κι εγώ να βγαίνω όλο αυτόν τον καιρό και να λέω «μα δεν έχετε κάνει τίποτα για τη σύλληψη». Και ξέρετε καλά κι εσείς, ότι η σύλληψη δεν γίνεται με ενέργειες της μιας μέρας ούτε με κάποιες μικρές προσπάθειες. Θέλει συντονισμό, οργάνωση, προετοιμασία, παρακολουθήσεις για πολύ μεγάλο χρονικό διάστημα. Αυτή η σύλληψη δεν ήταν απλή υπόθεση και δεν ήταν σύλληψη ενός παρακατιανού στελέχους της τρομοκρατίας. Κεντρικό ρόλο, απ' ό,τι φαίνεται, έπαιζε το συγκεκριμένο πρόσωπο. Εξουδετερώθηκε, λοιπόν, η δραστηριότητα αυτών των ανθρώπων και είμαστε ευτυχείς γι' αυτό. Όμως μη βαφτίζουμε τις επιτυχίες αποτυχίες. Είναι λίγο μικρόψυχο και ξέρω ότι εσείς δεν το κάνετε. Όπως, επίσης, θα ήθελα να πω και για τις επιτυχίες σε όλο το διάστημα του 2015 και του 2016. Έχω μπροστά μου τυχαία το τι έχει γίνει μέσα στο 2016 στην Αττική. Κάτι αντίστοιχο υπάρχει και για τη Θεσσαλονίκη κ.λπ.. Και τελείως ενδεικτικά θα δώσω κάποια στοιχεία τα οποία πήρα από εδώ. Οι εξιχνιάσεις κλοπών μέσα στην Αττική το 2015 ήταν περίπου στο 10%, το 2016 ήταν στο 23%. Οι αρπαγές τσαντών το 2015 ήταν 2%, το 2016 ήταν 30%. Οι συλλήψεις ήταν δεκαέξι χιλιάδες διακόσια ογδόντα δύο άτομα μέσα στο 2016. Μιλάμε για συλλήψεις όχι για προσαγωγές. Τεράστιες επιτυχίες. Χθες κατασχέθηκαν τετρακόσια κιλά χασίς στην Άρτα και τις προηγούμενες ημέρες άλλα διακόσια κιλά χασίς. Τεράστιος αγώνας και τεράστιες επιτυχίες υπάρχουν γύρω από τα ναρκωτικά. Είναι τεράστιες οι επιτυχίες ακόμα και εντός των Εξαρχείων, που δεν τολμούσε κανένας να κάνει ενέργειες μέσα στα Εξάρχεια. Και ξέρετε πόσο επιτυχής ήταν. Εδώ από το Βήμα της Βουλής ανακοίνωσα την επιτυχία της επιχείρησης αυτής και δεν είχε πάρει κανείς χαμπάρι. Ούτε στα Εξάρχεια ούτε εκτός Εξαρχείων ούτε δημοσιογράφοι ούτε κανένας. Ήταν επιχείρηση τεράστια με χίλιους αστυνομικούς σε όλη την Ελλάδα, που πάλι δεν διέρρευσε και θα δείτε τις επόμενες ημέρες τις φωτογραφίες - γιατί δόθηκε άδεια από τον εισαγγελέα - περίπου εκατό μελών αυτών των ομάδων που είχαν ρημάξει, είχαν κατακλέψει τα νοικοκυριά σε όλη την Ελλάδα. Υπάρχουν προβλήματα καμμία αντίρρηση. Είναι «ουρές» αυτής της τρομοκρατίας, που ταλαιπωρούσε τη χώρα για πάρα πολλά χρόνια. Βλέπετε τις επιτυχίες που γίνονται. Μαγικά ραβδάκια δεν υπάρχουν, μαγικές λύσεις δεν υπάρχουν ούτε λύσεις των εικοσιτεσσάρων ωρών και το ξέρετε καλά. Και δεν μπορεί να έχει κανένας τη ψευδαίσθηση, ότι οι εγκληματικές πράξεις θα μηδενιστούν, όπως δεν έχουν μηδενιστεί σε καμία χώρα. Ευτυχώς σε σχέση με άλλες χώρες ακόμη και χώρες της Κεντρικής Ευρώπης είμαστε πολύ καλά. Κάνουμε προσπάθειες. Δεν έχουμε μηδενίσει τα προβλήματα. Κάνουμε λάθη, όμως προσπαθούμε πολύ δυναμικά και προσπαθούμε έχοντας πολλά προβλήματα.
Κύριε Τόσκα, τα υπόλοιπα στη δευτερολογία σας.
Ωραία. Ευχαριστώ.
Κύριε Βορίδη, έχετε τον λόγο.
Ευχαριστώ, κυρία Πρόεδρε. Εάν κάποιος αναγνώρισε την επιτυχία της συλλήψεως Ρούπα, αυτή ήταν η Αξιωματική Αντιπολίτευση, η οποία έσπευσε να συγχαρεί την Ελληνική Αστυνομία για την επιτυχία αυτή. Η Κυβέρνηση δεν την πολυσυνεχάρη. Η Αξιωματική Αντιπολίτευση συνεχάρη την Ελληνική Αστυνομία. Ωστόσο εγώ είμαι ο τελευταίος που θα σας πω - σε αυτές τις συζητήσεις που κατά καιρούς έχουμε εδώ στη Βουλή για τα θέματα αντεγκληματικής πολιτικής - ότι είναι εύκολο πράγμα η σύλληψη ενός τρομοκράτη. Εγώ δεν λέω αυτό. Αυτό, πράγματι, είναι μία σύνθετη και περίπλοκη αστυνομική επιχείρηση, ακριβώς γιατί οι τρομοκράτες βαρύνονται με ένα επίπεδο εγκληματικότητας περαιτέρω κι επειδή οργανώνουν τη δράση τους, προφανώς αμύνονται και οργανώνουν τη μη σύλληψή τους. Δεν είναι το ίδιο για φαινόμενα τα οποία είναι διάχυτα, όπως τούτα εδώ. Διότι ακούω να λέτε ότι επενέβη άμεσα η Αστυνομία. Πώς, όμως, οργανώνονται δεκαπέντε άτομα ξαφνικά και πάνε και χτυπάνε; Αυτό δεν είναι μοναδικό φαινόμενο. Γιατί τις προάλλες πήγαν κι έκαψαν το Πολυτεχνείο κάποια άλλα δεκαπέντε άτομα. Κάποιες άλλες μέρες έκαναν ένοπλη παρέλαση τέτοια άτομα. Άρα εδώ έχουμε ενδημικό φαινόμενο με συγκεκριμένες δράσεις και διαστάσεις από συγκεκριμένους ταυτοποιημένους πολιτικούς χώρους αναρχικούς, αντιεξουσιαστές, άκρα αριστερά. Επομένως αυτό είναι που σας λέω εγώ, ότι πρέπει να αντιμετωπιστεί. Εδώ δεν βρισκόμαστε στη σκληρή τρομοκρατία. Δεν είναι ο σκληρός πυρήνας που πήρε το περίστροφο, μια κλειστή ομάδα των τριών, των πέντε ατόμων, η οποία κάνει δολοφονικά χτυπήματα. Εδώ έχουμε ένα διαφορετικό φαινόμενο, μία διαφορετική εγκληματική δραστηριότητα. Σε αυτό δεν είναι ίδια η απάντηση που πρέπει να μου δώσετε. Και γι' αυτό εγώ επιμένω. Ποιο είναι το σχέδιο; Υπάρχει συγκεκριμένο σχέδιο, που κατευθύνεται στην αντιμετώπιση αυτού του φαινομένου το οποίο διαχέεται μέσα στην κοινωνία; Διαχέεται στις γειτονιές αυτού του τύπου η πολιτική τρομοκρατία. Δεύτερον, επειδή ανοίξατε τη συζήτηση - λίγο χρόνο παραπάνω θα πάρω, με την ανοχή σας, κυρία Πρόεδρε, όπως σωστά δώσατε στον κύριο Υπουργό - για το τι συμβαίνει στο επίπεδο της αντιμετώπισης του εγκλήματος, είναι κακό να υπάρχει μία ψευδής εικόνα εδώ. Γιατί, σας ξαναλέω, υπάρχουν βιωμένες πραγματικότητες του συνόλου ή εν πάση περιπτώσει πολύ μεγάλου πληθυσμού του ελληνικού λαού, που δεν θα συμφωνήσουν με τις στατιστικές σας αναλύσεις. Το Ζεφύρι υποφέρει. Το Μενίδι υποφέρει. Τα Νεόκτιστα του Ασπροπύργου υποφέρουν. Όλη η ανατολική Αττική και η βόρεια Αττική υποφέρουν από τις κλοπές. Ανοίξαμε τώρα την κουβέντα, γιατί την ανοίξατε με στοιχεία εσείς και μου επιτρέπεται επομένως να πάω σε αυτή την απάντηση. Άρα εάν έρχεται ο υπεύθυνος Υπουργός και λέει «καλώς τα έχουμε καμωμένα, κάποια προβλήματα έχουμε αλλά καλά πάνε τα πράγματα», τότε με συγχωρείτε, οι άνθρωποι αυτοί πώς να περιμένουν να πάνε καλά τα πράγματα; Δεν μπορούν να περιμένουν βελτίωση, γιατί εσείς λέτε ότι καλά πάνε τα πράγματα. Αν συμφωνούσατε ότι τα πράγματα είναι κακά και δύσκολα, θα έλεγαν ότι το κατάλαβε ο άνθρωπος κάτι θα κάνει. Εάν λέτε όμως ότι είναι καλά τα πράγματα και δεν υπάρχει πρόβλημα, τότε αρχίζει πια βάσιμα και φωλιάζει μέσα τους η απελπισία. Προσέξτε δε επιμένω σ' αυτό - και είναι ίσως και σταθερή μας διαφωνία - δεν αντιμετωπίζεται η εγκληματογόνα συστηματική δραστηριότητα με μια σύλληψη, όσο μεγάλη και αν είναι. Γιατί; Γιατί εδώ έχουμε οργανωμένο έγκλημα, στις περιπτώσεις τις οποίες λέτε. Στο οργανωμένο έγκλημα πιάνεις διακόσια κιλά ναρκωτικών αλλά εάν δεν πιάσεις τον εγκέφαλο της εγκληματικής οργάνωσης, η οργάνωση συνεχίζει τη δραστηριότητά της, δεν παθαίνει απολύτως τίποτα. Απλώς πάνε κάποιοι στη φυλακή, αλλά συνεχίζει η δομή. Πάνε οι φαντάροι - για να χρησιμοποιήσω τον στρατιωτικό όρο - φυλακή, αλλά οι εγκέφαλοι, οι στρατηγοί της εγκληματικής οργάνωσης συνεχίζουν. Εδώ, λοιπόν, χρειάζεται μια άλλη φιλοσοφία, ένα άλλο δόγμα, μια άλλη αντίληψη ειδικά για τις περιοχές που έχουν αυτό το πρόβλημα και από εκεί και πέρα και για την αντιμετώπιση των εγκληματικών οργανώσεων. Και αυτό δεν φαίνεται να υπάρχει. Περνά δε ο καιρός, κύριε Υπουργέ. Και, πράγματι, εγώ θα συμφωνήσω μαζί σας, ότι σε είκοσι τέσσερις ώρες δεν λύνονται αυτά τα πράγματα αλλά στα δυο χρόνια πρέπει να αντιμετωπίζονται. Δεν λέω ότι θα εξαλείψετε το έγκλημα, δεν το αξιώνει κανείς αυτό, δεν θα εξαλειφθεί, λέω όμως ότι πρέπει να υπάρχουν δείκτες, οι οποίοι να δείχνουν ότι βαίνει μειούμενο. Και εδώ η συλλογική μας παράθεση, η συλλογική μας εικόνα, είναι ότι αυτό δεν συμβαίνει, αλλά ακριβώς το αντίθετο.
Κύριε Υπουργέ, έχετε τον λόγο.
Κύριε Βορίδη, ακριβώς για δείκτες μίλησα πριν. Ξέρετε κάτι; Δεν είναι καλό πράγμα η μικροψυχία. Δεν σας χαρακτηρίζει εσάς και γι' αυτό θα σας έλεγα να συζητήσουμε όποτε θέλετε, γιατί τώρα δεν φτάνει ο χρόνος, στο γραφείο μου ή οπουδήποτε για το θέμα της εγκληματικότητας και στη δυτική Αττική και αλλού. Ξέρετε καλά πόσο απροσπέλαστη ήταν η δυτική Αττική για τις αστυνομικές δυνάμεις, για τους πολίτες και για τον οποιονδήποτε. Ξέρετε καλά τα τεράστια προβλήματα που υπήρχαν και υπάρχουν στη δυτική Αττική, γιατί τα ζείτε, τέλος πάντων, ως Βουλευτής της περιοχής. Στείλαμε θωρακισμένα οχήματα, στείλαμε προσωπικό, κάνουμε επιχειρήσεις. Το μεγαλύτερο μέρος των Ρομά που συνελήφθη από τους εκατό περίπου - τις επόμενες μέρες, την Πέμπτη, θα δείτε ότι θα βγουν και φωτογραφίες - προέρχεται απ' αυτές τις περιοχές. Προχθές συνελήφθη ο αρχηγός αυτής της εγκληματικής οργάνωσης, ο οποίος πιστεύω ότι θα αποκαλύψει και κάποια πράγματα. Συνεπώς, δεν διστάζουμε να ενεργούμε σ' αυτές τις περιοχές. Ξέρετε, όμως, πόσα προβλήματα είχαν συσσωρευτεί σ' αυτές τις περιοχές, γιατί είχαν εγκαταλειφθεί αυτές οι περιοχές; Όπως είχαν εγκαταλειφθεί και τα Εξάρχεια, είχε εγκαταλειφθεί και η δυτική Αττική. Είχαν εγκαταλειφθεί και τα περιπολικά. Συγγνώμη, ούτε μπορούμε σε έναν χρόνο που είμαι Υπουργός να πάρουμε αμέσως περιπολικά, από τα οποία τα περισσότερα είναι σαράβαλα με πάνω από τριακόσιες χιλιάδες και μερικά και πάνω από πεντακόσιες χιλιάδες χιλιόμετρα. Έχουμε ξεκινήσει τις διαδικασίες να πάρουμε επτακόσια σε πρώτη φάση. Βρήκαμε χρήματα, επαναπροσανατολίσαμε χρήματα ευρωπαϊκά, προκειμένου να πάρουμε. Ξέρετε, όμως, ότι οι διαγωνισμοί θέλουν και κάποιον χρόνο. Και θα τα πάρουμε, διότι από τον Αύγουστο έχει ξεκινήσει ο διαγωνισμός. Προσπαθούμε. Δεν είπα εγώ ούτε ότι έχει μηδενιστεί το έγκλημα ούτε ότι όλα είναι ωραία. Παράκληση, χρησιμοποιήστε μόνο τα λόγια μου. Έχω πει ότι σε πολλές περιπτώσεις πρέπει να παρουσιάζουμε τα πράγματα όπως είναι, με τους αριθμούς που είναι, με τα προβλήματα που υπάρχουν. Να μην βαφτίζουμε, για παράδειγμα, οπαδική βία ό,τι έχει σχέση με άλλα πράγματα. Όταν ξεκινήσαμε με τα Εξάρχεια, οι πληροφορίες που έρχονταν απ' αυτήν την περιοχή ήταν σχεδόν μηδενικές και τώρα είναι πολλές. Όταν ξεκινήσαμε από τα Εξάρχεια, σωστά εκτίμησα ότι πρέπει να χτυπήσουμε πρώτα τα ναρκωτικά που μπαίνουν στα Εξάρχεια και στη συνέχεια τις υπόλοιπες εγκληματικές ομάδες. Βγήκε σωστή η εκτίμηση, αλλά βγήκε σωστή η εκτίμηση χωρίς πληροφορίες, με πρωτοβουλίες και με σχέδια που πρωτοξεκίνησαν όταν ανέλαβα. Αυτή η Κυβέρνηση δεν διστάζει να χτυπήσει το έγκλημα. Υπάρχουν τεράστια προβλήματα. Τα ξέρετε. Υπάρχουν προβλήματα σε όλη τη χώρα. Υπάρχουν εισαγόμενα ναρκωτικά από άλλες χώρες που έχουν καταντήσει πηγή των ναρκωτικών, όχι μόνο για τη χώρα μας αλλά για όλη την Ευρώπη. Αυτά έχουν εκτεθεί διεθνώς και δεν θα αναφέρω ονόματα χωρών σ' αυτή τη φάση, όμως παίρνουμε τα μέτρα και με τις αστυνομικές δυνάμεις και με τις διπλωματικές μας προσπάθειες. Είναι ένας διαρκής αγώνας. Υπάρχει το προσφυγικό, το οποίο έχει τα δικά του προβλήματα, η Αστυνομία παλεύει σε πολλά μέτωπα και παλεύουν και οι αστυνομικοί φιλότιμα. Ξέρετε, δεν έχουν ακουστεί προβλήματα σε αστυνομικούς. Στο μεγαλύτερο μέρος οι άνθρωποι αυτοί δουλεύουν φιλότιμα. Όπου υπάρχουν προβλήματα, βέβαια, ο πέλεκυς είναι αδίστακτος και σε κάποιες περιπτώσεις θα ακούσετε τις επόμενες μέρες ότι δεν διστάζουμε να βάλουμε το μαχαίρι εκεί που υπάρχει το πρόβλημα. Κάνουμε ό,τι μπορούμε. Κάθε πρόταση και κάθε συζήτηση γύρω από αυτά τα ζητήματα είναι καλοδεχούμενη. Όμως, βοηθήστε κι εσείς με τη σωστή αντιπολιτευτική τακτική και στάση και όχι με την καθημερινή επίθεση, η οποία ξεκίνησε από τις αρχές του καλοκαιριού - ένας ανταρτοπόλεμος συνεχής πάνω σε αυτά τα θέματα - όπως και όλες οι πλευρές του Κοινοβουλίου, προκειμένου να βελτιώσουμε την κατάσταση. Σας ευχαριστώ.
Ευχαριστούμε κι εμείς. Θα συζητηθεί τώρα η τρίτη με αριθμό 309/4-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Οικονομίας και Ανάπτυξης, σχετικά με την Ελληνική Βιομηχανία Ζάχαρης (ΕΒΖ). Θα απαντήσει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης. Κυρία Μανωλάκου, έχετε τον λόγο για δυο λεπτά.
Ευχαριστώ. Η αλήθεια είναι ότι η ζάχαρη είναι ένα πολύ καλό προϊόν με πολλά πλεονεκτήματα. Έχει δηλαδή μεγάλη εμπορική διάρκεια, είναι προϊόν που το χρειάζεται το κάθε σπίτι, καθώς και πολλοί κλάδοι της οικονομίας. Δηλαδή η παραγωγή ζάχαρης είναι μια από τις πιο παραγωγικές διαδικασίες. Συνδέει τον πρωτογενή τομέα με τρεις χιλιάδες τευτλοπαραγωγούς - παλαιότερα ήταν πολύ περισσότεροι - και με τη μεταποίηση, την Ελληνική Βιομηχανία Ζάχαρης, με εκατοντάδες εργαζόμενους με μόνιμη και εποχική θέση εργασίας. Ωστόσο, αντί να αναπτυχθεί αυτή η παραγωγική διαδικασία, να εκσυγχρονιστεί και να αναπτυχθεί παραπέρα και η τευτλοκαλλιέργεια και η Ελληνική Βιομηχανία Ζάχαρης, πάει από το κακό στο χειρότερο, αφού όλες οι κυβερνήσεις υλοποιούσαν τους Κανονισμούς της Ευρωπαϊκής Ένωσης, επιβάλλοντας ποσοστώσεις, δραστική μείωση της παραγωγής, κλείσιμο εργοστασίων, με στόχο τη συγκέντρωση και συγκεντροποίηση του κλάδου. Τα τελευταία πέντε χρόνια η Ελληνική Βιομηχανία Ζάχαρης απαξιώνεται και το μόνιμο πρόβλημα είναι ότι οι τευτλοπαραγωγοί παραδίδουν παραγωγή, αλλά δεν πληρώνονται έγκαιρα και πάντοτε προβληματίζονται τι θα κάνουν. Όμως, το καινούργιο που έχουμε είναι το σχέδιο της Κυβέρνησης που προγραμματίζει να πουλήσει περιουσιακά στοιχεία, «φιλέτα» της Ελληνικής Βιομηχανίας Ζάχαρης και κυρίως τα δυο κερδοφόρα εργοστάσια στη Σερβία. Έτσι στερεύει από σημαντικά έσοδα τη Βιομηχανία Ζάχαρης και βεβαίως θα οδηγηθεί πιο γρήγορα στον θάνατο, συμπαρασύροντας και την τευτλοκαλλιέργεια και τους εργαζομένους της, τη στιγμή που η χώρα έχει δυνατότητα ανάπτυξης και της πλήρους ικανοποίησης των εγχώριων αναγκών, μειώνοντας έτσι το κόστος παραγωγής. Η Κυβέρνηση επικαλείται σαν αιτία της εκποίησης το χρέος της Βιομηχανίας Ζάχαρης προς την πιστώτρια τράπεζα. Ωστόσο, το 35% περίπου είναι υψηλοί τόκοι που έβαζε και θα έπρεπε να έχουν διαγραφεί και θα έπρεπε να το έχετε απαιτήσει μαζί με διαγραφή μέρους του χρέους που έχει πληρωθεί, τη στιγμή που η πιστώτρια τράπεζα έχει απορροφήσει την Αγροτική Τράπεζα, με όφελος δισεκατομμυρίων. Συνεπώς η απαίτησή σας έπρεπε να είναι ισχυρότατη. Και μάλιστα, ως αντιπολίτευση ο ΣΥΡΙΖΑ πολλές φορές είχε επικρίνει την πορεία απαξίωσης της Ελληνικής Βιομηχανίας Ζάχαρης. Όμως, ως Κυβέρνηση όχι δεν βοηθάτε την ανάπτυξή της, αλλά επιταχύνετε την πορεία θανάτου της. Εσείς θα δώσετε το πιστοποιητικό θανάτου τελικά. Υπάρχουν καθυστερήσεις στις πληρωμές των τευτλοπαραγωγών. Είναι μέσα στην αβεβαιότητα. Ουσιαστικά με αυτόν τον τρόπο αποτρέπονται να ξανακαλλιεργήσουν και, βεβαίως, το σχέδιο εκποίησης βασικών περιουσιακών στοιχείων ουσιαστικά υπονομεύει την ύπαρξη της Βιομηχανίας Ζάχαρης. Βεβαίως, μέσα από αυτήν την διαδικασία ωφελημένοι θα υπάρχουν, και τα μονοπώλια και οι τράπεζες και τα funds. Εμείς τι ζητάμε από σας; Πρώτον, να πάρετε μέτρα και να απαιτήσετε διαγραφή τόκων και τμήματος του χρέους που έχει η Βιομηχανία Ζάχαρης. Δεύτερον, να εξοφληθούν οι τευτλοπαραγωγοί που παρέδωσαν. Τρίτον, να ακυρωθεί η πώληση των κερδοφόρων ζαχαρουργείων στη Σερβία και τέταρτον, να επανασχεδιάσετε για την επιβίωση και την ανάπτυξη της τευτλοκαλλιέργειας και της Βιομηχανίας Ζάχαρης, για να ικανοποιούν πλήρως τις ανάγκες του λαού μας, που σημαίνει διπλασιασμός της παραγωγής. Και φυσικά έτσι αντιμετωπίζεις και την ανεργία.
Ευχαριστούμε. Ο κ. Χαρίτσης έχει τον λόγο για τρία λεπτά. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κυρία Μανωλάκου, όπως σωστά επισημαίνετε και στην ερώτησή σας, αλλά και στην τοποθέτηση που μόλις ακούσαμε, το ζήτημα με την Ελληνική Βιομηχανία Ζάχαρης πάει πολλά χρόνια πίσω και έχει να κάνει με διαχρονικές ευθύνες των κυβερνήσεων των προηγούμενων ετών και τα προβλήματα τα οποία συσσώρευσαν σε αυτή την πολύ σημαντική επιχείρηση για τη βόρεια Ελλάδα, για το σύνολο της ελληνικής οικονομίας. Να αναφέρω μόνο εν τάχει κάποια πολύ σημαντικά στοιχεία. Μιλάμε για μια επιχείρηση υποβαθμισμένη και υπερχρεωμένη, όταν ανέλαβε η Κυβέρνηση του ΣΥΡΙΖΑ με αρνητικά ίδια κεφάλαια άνω των 65 εκατομμυρίων ευρώ ως αποτέλεσμα των προηγούμενων χρήσεων και διοικήσεων, για μια επιχείρηση στην οποία δεν υπήρξε ποτέ ουσιαστικό ενδιαφέρον για αναβάθμιση των υποδομών και των λειτουργιών της, αλλά κάθε φορά οι προηγούμενες κυβερνήσεις προχωρούσαν σε διαρκείς δανεισμούς για να καλύψουν τις αδυναμίες και έτσι να συσσωρεύουν χρέη, ενώ, βεβαίως, υπήρξαν πολλές προκλητικές εμπορικές αποφάσεις, οι οποίες αύξησαν ακόμη περισσότερο τα χρέη της επιχείρησης. Αποτέλεσμα όλης αυτής της κακοδιαχείρισης των προηγούμενων χρόνων ήταν το γεγονός ότι καθ' όλη την τελευταία δεκαετία η εταιρεία παρουσίαζε ζημιές, το ίδιο και τα εργοστάσια της Σερβίας μέχρι και το 2015. Για το 2016 τα εργοστάσια της Σερβίας παρουσίασαν πράγματι κερδοφορία, ενώ συνολικά ο Όμιλος μέσα από μια αλλαγή στον τρόπο διοίκησης και διαχείρισης από τη νέα διοίκηση, που όρισε η Κυβέρνησή μας, κατάφερε να μειώσει σε πολύ σημαντικό βαθμό τις ζημιές και από τα 56 εκατομμύρια του 2015 να πάμε στα 19 εκατομμύρια του 2016. Άρχισε, λοιπόν, να αντιστρέφεται αυτή η καθοδική πορεία όλων των προηγούμενων ετών. Όμως, επειδή αναφέρεστε και στη συμφωνία με την Τράπεζα Πειραιώς και σωστά, γιατί αποτελεί πολύ σημαντικό στοιχείο του πώς προχωράμε παρακάτω, να αναφέρω πολύ συνοπτικά ποιες είναι οι βασικές ενέργειες τις οποίες έκανε η Κυβέρνηση τα τελευταία δύο χρόνια, για να μπορέσει να ανατάξει αυτή την πολύ σημαντική επιχείρηση. Πρώτα απ' όλα, τον Μάρτιο του 2015 πραγματοποιήθηκε αύξηση μετοχικού κεφαλαίου ύψους 30 εκατομμυρίων ευρώ, έτσι ώστε να καλυφθεί μέρος των χρεών της εταιρείας προς τους παραγωγούς, αλλά και να συνεχιστεί απρόσκοπτα η λειτουργία της. Σε σχέση με την Τράπεζα Πειραιώς, όπως γνωρίζετε, το χρέος το οποίο κληρονομήσαμε ανέρχεται στα 160 εκατομμύρια ευρώ, άρα, το ελληνικό δημόσιο ως βασικός μέτοχος της Ελληνικής Βιομηχανίας στο 82,3% δια της ΑΤΕ υπό εκκαθάριση. Εδώ θα μου επιτρέψετε να πω ότι, βεβαίως, η ιστορία της ΑΤΕ είναι γνωστή σε όλους και σε καμμία περίπτωση δεν μπορεί η σημερινή Κυβέρνηση να επωμιστεί τις ευθύνες αυτών οι οποίοι οδήγησαν την Αγροτική Τράπεζα στη γνωστή διαδικασία εκποίησης. Έπρεπε, λοιπόν, η Κυβέρνηση - και αυτό έκανε - να επαναδιαπραγματευτεί με την Τράπεζα Πειραιώς ένα συγκεκριμένο επιχειρησιακό σχέδιο αναδιάρθρωσης της εταιρείας. Το σχέδιο αυτό περιλαμβάνει απομείωση κατά ένα τρίτο του συνολικού χρέους της εταιρείας εκ μέρους της Τράπεζας, αποπληρωμή κατά το ένα τρίτο των οφειλών μέσω της πώλησης παραγωγικών και μη παραγωγικών στοιχείων της εταιρείας και ρύθμιση του υπόλοιπου χρέους με περίοδο χάριτος δύο ετών. Δεν υπάρχει εδώ - και θέλω να το επισημάνω - ζήτημα διαγραφής τόκων. Το ζητούμενο ήταν να γίνει μια συνολική επαναδιαπραγμάτευση των υποχρεώσεων της επιχείρησης προς την Τράπεζα, έτσι ώστε να μπορέσει να εκπονηθεί ένα ολοκληρωμένο σχέδιο αναδιάρθρωσης, το οποίο θα δώσει τη δυνατότητα στην επιχείρηση να συνεχίσει να λειτουργεί και να αναπτυχθεί. Η πώληση, λοιπόν, των δύο παραγωγικών μονάδων της Σερβίας εντάσσεται σε αυτή τη συνολική συμφωνία. Δεν ήταν, βεβαίως, επιλογή της Κυβέρνησής μας, αλλά ήταν ένας αποδεκτός τρόπος απομείωσης του χρέους και παροχής ρευστότητας σε αυτές τις δύσκολες συνθήκες. Σημαντικότερο στοιχείο για εμάς - και νομίζω ότι σε αυτό μπορούμε να συμφωνήσουμε - είναι το ζήτημα με τα εργοστάσια στην Ελλάδα. Ο στόχος της ελληνικής Κυβέρνησης είναι να ξαναλειτουργήσουν τα εργοστάσια στη χώρα μας και να μπορέσουν και οι εργαζόμενοι να επιστρέψουν στις δουλειές τους και οι τευτλοπαραγωγοί να έχουν δυνατότητα διάθεσης των προϊόντων τους στην Ελλάδα. Γι' αυτό, θα ήθελα να επισημάνω, για να μην δημιουργούνται και εντυπώσεις…
Κύριε Χαρίτση, μπορείτε να τα πείτε στη δευτερολογία σας.
Μισό λεπτό, κυρία Πρόεδρε. Τα εργοστάσια της Σερβίας δεν χρησιμοποιούν ως πρώτη ύλη τεύτλα από την Ελλάδα, αλλά μόνο από τη Σερβία. Τα εργοστάσια της Ελλάδας, λοιπόν, ήταν κρίσιμο να επαναλειτουργήσουν για να μπορέσουν να αξιοποιήσουν την εγχώρια παραγωγή. Άνοιξε, όπως γνωρίζετε πολύ καλά, το εργοστάσιο στην Ορεστιάδα. Στόχος μας το αμέσως επόμενο διάστημα είναι να ανοίξει και το εργοστάσιο των Σερρών. Χθες, είχα και την ευκαιρία σε επίσκεψή μου στην περιοχή να έχω μια συνάντηση και με τους εργαζόμενους, που και αυτοί έχουν την ίδια ακριβώς βούληση. Μια τελευταία κουβέντα σε σχέση με τα χρέη προς τους παραγωγούς. Το χρέος του 2015, ύψους 9,5 εκατομμυρίων ευρώ, πλέον, μετά και από αυτή τη συμφωνία, έχει αποπληρωθεί στο σύνολό του, ενώ για το 2016 έχει πληρωθεί προκαταβολή σχεδόν το 39% και μέχρι το τέλος του Ιανουαρίου του 2017 θα υπάρξει πλήρης αποπληρωμή όλων των χρεών.
Έχετε τον λόγο, κυρία Μανωλάκου, για τρία λεπτά. Το λέω, βέβαια, αλλά ποιος το τηρεί…
Θα το τηρήσω όσο μπορώ, κυρία Πρόεδρε. Περιγράψατε τις ευθύνες και των προηγούμενων κυβερνήσεων, αλλά δεν περιγράψατε τις ευθύνες της Ευρωπαϊκής Ένωσης, κύριε Υπουργέ. Γιατί όταν η Ευρωπαϊκή Ένωση σου βάζει ποσόστωση και σου μειώνει την παραγωγή στο μισό, βεβαίως θα κλείσουν εργοστάσια. Και δεν έκλεισαν μόνο στην Ελλάδα, έκλεισαν και σε άλλα κράτη - μέλη και έτσι γιγαντώθηκε το μονοπώλιο. Αυτόν τον στόχο έχουν οι κανονισμοί της Ευρωπαϊκής Ένωσης. Ουσιαστικά - τώρα μην κοροϊδευόμαστε μεταξύ μας - ένα εργοστάσιο λειτουργεί τα τελευταία χρόνια, στο Πλατύ. Μπορεί να αντιστραφεί αυτή η κατάσταση; Κοιτάξτε να σας πω, λέτε και εσείς ότι διαφωνήσατε με την ΑΤΕ και έτσι όπως δόθηκε. Όμως, δείτε, πάτε και κάνετε φορολογικούς ελέγχους για τις περασμένες χρονιές, που δεν ήσασταν Κυβέρνηση. Γιατί, δηλαδή, δεν ανοίγετε και τέτοια ζητήματα, που ήταν προκλητικά σε τελευταία ανάλυση, έτσι ώστε να σώσετε και τέτοιες παραγωγικές βιομηχανίες υπέρ του λαού; Γιατί κάθε χρόνο υπάρχει πρόβλημα πληρωμής των τευτλοπαραγωγών. Γιατί το βάζουμε; Μα αν δεν έχεις την πρώτη ύλη, δεν μπορείς να λειτουργείς τα ντόπια εργοστάσια, που αυτό λέτε ότι έχετε στόχο. Τους δώσατε το 40%. Έπρεπε να έχουν ξεπληρωθεί από τον Δεκέμβρη αυτοί οι άνθρωποι. Και τώρα λέτε ότι προγραμματίζετε για το τέλος του Φλεβάρη. Μα αρχές Φλεβάρη αρχίζει η σπορά. Αν δεν μπουν χωράφια για τευτλοκαλλιέργεια, πώς θα εξασφαλίσετε πρώτη ύλη; Και πέρυσι ακριβώς το ίδιο πρόβλημα υπήρχε και σας πιέζαμε και ξανακάναμε ερωτήσεις. Ξέρετε τι λένε οι αγρότες; Λένε ότι η τευτλοκαλλιέργεια είναι ένα προικισμένο κορίτσι, όμως μόνο στα λόγια. Φαντάζομαι θα τα ακούσατε κι εσείς εχθές στις Σέρρες. Δεύτερον, η εκποίηση των εργοστασίων στη Σερβία ήταν ένα αίτημα της πιστώτριας τράπεζας, της Τράπεζας Πειραιώς, η οποία σας πίεζε κι εσείς αντιστεκόσασταν. Και τι στόχο είχε; Είχε στόχο να εξυγιάνει το χαρτοφυλάκιό της. Δεν τη νοιάζουν οι κοινωνικές ανάγκες, το συμφέρον της χώρας. Θεός της είναι το κέρδος της. Έτσι λειτουργεί. Κι εσείς τι κάνετε αυτή τη στιγμή; Το υιοθετήσατε. Αυτό κάνετε. Με πρόσχημα τη διάσωσή της ικανοποιείτε το αίτημά της. Τρίτον, περιγράψετε τι μέτρα πήρατε. Να σας θυμίσω κάτι. Δεν είναι τα 30 εκατομμύρια που δώσατε το 2015. Εμείς σας προτείναμε τότε να δώσετε από το ΕΣΠΑ 2007-2013. Κι όμως περίσσεψαν περισσότερα από 900 εκατομμύρια, τα οποία επιστρέψατε στην Ευρωπαϊκή Ένωση. Στην τροποποιητική που είχατε τον Μάρτιο του 2016, θα μπορούσατε να τα προσανατολίσετε στον εκσυγχρονισμό των εργοστασίων, αν είχατε στόχο την ανάπτυξή τους. Τα εργοστάσια αυτά είναι της δεκαετίας του ΄70. Το ξέρετε. Θα σας το είπαν. Άρα η πρότασή σας, δεν δίνει προοπτική ούτε για την τευτλοπαραγωγή ούτε για τη βιομηχανία ζάχαρης. Δίνει προοπτική για τους ανταγωνιστές, για τα μονοπώλια, για την τράπεζα. Τελικά, να σας πω κάτι; Η βιομηχανία ζάχαρης μπορεί να απαξιώνεται, αλλά θεωρείται πολύφερνη νύφη. Έτσι γίνεται κάθε φορά. Όταν είναι να δώσετε κάτι, το απαξιώνετε για να το πάρει ο καπιταλιστής όσο το δυνατόν πιο φθηνά. Εμείς λέμε ότι και οι τευτλοπαραγωγοί και οι εργαζόμενοι στη βιομηχανία ζάχαρης πρέπει να βγάλουν τα δικά τους πολιτικά συμπεράσματα. Κυρίως, πρέπει μπροστά στις αγροτικές κινητοποιήσεις της αγροτιάς να πάρουν δυναμικά και μαζικά μέρος για το δίκιο και την επιβίωσή τους. Τέλος, το Κομμουνιστικό Κόμμα Ελλάδας θα στηρίξει και τους αγώνες των τευτλοπαραγωγών, όπως έκανε και πέρσι, και των εργαζομένων για να μείνει αυτή η δυναμική καλλιέργεια με πλήρως ενεργά και παραγωγικά εργοστάσια ζάχαρης για την ανάγκη του λαού. Αυτό εμείς εννοούμε ανάπτυξη σε όφελος του λαού και όχι του χρηματοπιστωτικού κεφαλαίου και των μονοπωλίων. Κι εσείς με αυτήν την πρόταση που προωθείτε, με αυτό το σχέδιο, ουσιαστικά βάζετε ταφόπλακα. Θα δώσετε πιστοποιητικό θανάτου. Εμείς καλούμε όχι μόνο τους εργαζόμενους και τους αγρότες να παλέψουν να μείνει αυτή η παραγωγική διαδικασία, αλλά λέμε ότι οριστική λύση είναι η ανατροπή αυτής της πολιτικής και η αλλαγή τάξης στην εξουσία.
Κύριε Χαρίτση, έχετε τον λόγο. Παρακαλώ, σύντομα.
Θα προσπαθήσω, κυρία Πρόεδρε. Συμφωνούμε σε κάτι, κυρία Μανωλάκου, ότι θα πρέπει οι εργαζόμενοι και οι αγρότες να βγάλουν τα συμπεράσματά τους. Και τα συμπεράσματά τους ξεκινούν από το γεγονός ότι ενώ όλες οι προηγούμενες Κυβερνήσεις έκλειναν εργοστάσια της ζάχαρης, εμείς ήμασταν η πρώτη Κυβέρνηση μετά από όλα αυτά τα χρόνια που ανοίξαμε εργοστάσια. Επίσης, το συμπέρασμα είναι - και αυτό προκύπτει από τα επίσημα στοιχεία - ότι το 2016 ήταν η πρώτη χρονιά κατά την οποία αναστράφηκε η πτωτική τάση στις καλλιέργειες. Είχαμε 25% αύξηση στις τευτλοκαλλιέργειες και 23% αύξηση στην παραγωγή ζάχαρης. Επίσης, όπως σας είπα και πριν, ήταν η πρώτη φορά που καταφέραμε να αντιστρέψουμε αυτήν την καταστροφική πορεία, η οποία είχε ακολουθηθεί όλα τα προηγούμενα χρόνια για την Ελληνική Βιομηχανία Ζάχαρης και για πρώτη φορά είχαμε μείωση των ζημιών. Βεβαίως, κληρονομήσαμε μια κατάσταση η οποία ήταν πάρα πολύ δύσκολη και την οποία προσπαθούμε να διαχειριστούμε. Και αυτή η συμφωνία, την οποία διαπραγματευθήκαμε και την οποία υλοποιούμε, αποτελεί τη μόνη λύση για να μπορέσει να σταθεί η βιομηχανία στα πόδια της. Όσον αφορά τη συνδεδεμένη ενίσχυση του 2015 προς τους τευτλοπαραγωγούς, πετύχαμε να διπλασιαστεί αυτή, όπως γνωρίζετε πολύ καλά, από 25 ευρώ σε 52 ευρώ το στρέμμα. Άρα, λοιπόν, υπάρχουν αρκετές θετικές ενδείξεις ότι η πορεία αυτή, η ανάκαμψη, η οποία ξεκίνησε τον τελευταίο χρόνο και η οποία περιλαμβάνει τόσο το κομμάτι της καλλιέργειας όσο και το κομμάτι της μεταποίησης, θα συνεχιστεί το επόμενο διάστημα. Ο στόχος είναι να διατηρηθούν σε λειτουργία τα εργοστάσια στην Ελλάδα, να απορροφηθεί από τα εργοστάσια στην Ελλάδα η εγχώρια παραγωγή. Αυτός είναι ο σχεδιασμός μας. Σε αυτή την κατεύθυνση θα συνεχίσουμε να δουλεύουμε. Και είμαστε βέβαιοι - και αυτό το αποδεικνύουν και τα στοιχεία τα οποία μόλις σας ανέφερα - ότι τελικά θα τα καταφέρουμε. Σας ευχαριστώ.
Ευχαριστούμε. Κυρίες και κύριοι συνάδελφοι, έχω μια ανακοίνωση προς το Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών. Επίσης, κυρίες και κύριοι συνάδελφοι, θέλω να θέσω υπ' όψιν σας ότι η Εξεταστική Επιτροπή για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που έχει συσταθεί κατά τα άρθρα 144 και επόμενα του Κανονισμού της Βουλής και για την οποία η Ολομέλεια έχει ορίσει προθεσμία υποβολής του πορίσματός της μέχρι τη σήμερον, 16 Ιανουαρίου 2017, ζητεί, κατόπιν απόφασής της, που ελήφθη κατά πλειοψηφία, ολιγοήμερη παράταση της προθεσμίας λειτουργίας της για την υποβολή του πορίσματος μέχρι την 23η Ιανουαρίου 2017. Συμφωνεί το Σώμα;
Κυρία Πρόεδρε, θα ήθελα τον λόγο.
Σας ακούω, κύριε Κεγκέρογλου.
Ευχαριστώ, κυρία Πρόεδρε. Να δώσουμε όχι μια, αλλά και δυο και τρεις εβδομάδες στην επιτροπή, πλην όμως οφείλουμε κάποια σχόλια. Πρώτον, σήμερα ήδη δόθηκε το πόρισμα στη δημοσιότητα κι αυτό είναι unfair έναντι της Ολομέλειας, από την οποία ζητάει παράταση η επιτροπή. Το δεύτερο στοιχείο είναι ότι η σύμφωνη γνώμη ζητείται από την Ολομέλεια. Βεβαίως εάν κατά το τυπικό του Κανονισμού θεωρείτε ολομέλεια την ημέρα κοινοβουλευτικού ελέγχου, τουλάχιστον να είναι εκπρόσωποι όλων των κομμάτων εδώ ή των περισσοτέρων. Είμαστε εκπρόσωποι μόνο τριών κομμάτων, επειδή έχουμε ακόμη ερωτήσεις. Εάν, δηλαδή, είχε ολοκληρωθεί και η ερώτηση του Κομμουνιστικού Κόμματος κι έλειπαν και οι συνάδελφοι που δεν έχουν ερωτήσεις, πού θα κάνατε την αίτηση; Τρίτον, εάν τη θεωρήσετε ολομέλεια, τότε θα σας παρακαλέσω, επειδή κάθε φορά που έρχονται παιδιά εδώ τους λέτε από το Προεδρείο κι εσείς προσωπικά, ότι: «Κοιτάξτε, σήμερα είναι ημέρα κοινοβουλευτικού ελέγχου και δεν υποχρεούνται να είναι οι Βουλευτές, γιατί δεν είναι ολομέλεια, αλλά μόνο ο ερωτών και ο απαντών», για να δικαιολογήσετε τα άδεια έδρανα, θα σας παρακαλούσα να μην το ξαναπείτε, να μην λέτε ψέματα στους νέους που επισκέπτονται τη Βουλή.
Δεν λέω: «Δεν υποχρεούνται».
Τέλος και τελειώνω. Είναι οκτώ ημέρες κοινοβουλευτικού ελέγχου το μήνα κατά τις οποίες δεν λαμβάνονται παρουσίες. Εάν, λοιπόν, είναι ολομέλεια, θα παρακαλούσα να λαμβάνονται απουσίες και μέχρι τώρα που λείπουν, αφού πέντε μέρες τον μήνα, αν λείπουν Βουλευτές, περικόπτεται η αποζημίωση, να τηρείτε τον Κανονισμό. Άρα λοιπόν, να ενημερώσετε τον Πρόεδρο ότι δεν είμαστε ούτε τυπικά ούτε ουσιαστικά σε ολομέλεια και να το φέρει αύριο που είναι το νομοσχέδιο για την ολομέλεια ή την Τετάρτη, χωρίς να έχουμε αντίρρηση όχι για μια βδομάδα, αλλά θα δίναμε είκοσι μέρες. Ευχαριστώ.
Κύριε Κεγκέρογλου, εμείς αυτά τα είπαμε και το μεσημέρι στη Διάσκεψη των Προέδρων και είστε επίσης unfair, γιατί όλα αυτά μπορούσατε να τα πείτε εκεί, αλλά εκεί δεν είχε τηλεόραση εικάζω.
Αυτό που λέτε δεν με αφορά, γιατί έχει τηλεόραση απ' έξω και μπορώ να κάνω ό,τι δήλωση θέλω.
Δεν τα είπατε αυτά εκεί. Έγινε ολόκληρη συζήτηση για το αν είναι ολομέλεια ή αν δεν είναι ολομέλεια. Είναι ολομέλεια, λοιπόν.
Σας παρακαλώ πάρα πολύ, εδώ θα μιλάμε γι' αυτά τα οποία συμβαίνουν.
Γι' αυτά μιλάμε, κύριε Κεγκέρογλου. Συνεχίστε, παρ' όλα αυτά. Πρώτον αυτό. Δεύτερον…
Στη Διάσκεψη δεν ελήφθη απόφαση.
Καθίστε, μιλάω τώρα εγώ. Δεν σας διέκοψα. Καθίστε κάτω.
Ούτε είχαμε δικαίωμα γνώμης, γιατί δεν είναι απόφαση της Διάσκεψης. Τότε μην μας ζητάτε τη σύμφωνη γνώμη εδώ.
Δεύτερον, όταν ενημερώνω τους μαθητές που έρχονται, δεν τους ενημερώνω ότι δεν είναι υποχρεωμένοι οι Βουλευτές να έρχονται. Τους εξηγώ γιατί έχει τόσο λίγη παρουσία.
Δεν λέτε αλήθεια, κυρία Πρόεδρε. Δεν είναι υποχρεωμένοι να έρχονται στην Ολομέλεια;
Δεν λέω αυτό το πράγμα. Ούτε τώρα δεν ακούτε, πόσο μάλλον τα άλλα που λέω. Δεν λέω ότι δεν είναι υποχρεωμένοι. Εξηγώ γιατί δεν είναι παρόντες. Κι εσείς, όταν δεν έχετε ερώτηση, δεν είστε παρών. Μην κάνετε, λοιπόν, τώρα θέατρο. Όταν δεν έχετε ερώτηση, ούτε εσείς έρχεστε.
Να περικόπτεται η αποζημίωση.
Σας παρακαλώ. Τη στιγμή που έληγε η προθεσμία δεν υπήρχε απόφαση, γιατί συνεδρίαζε η επιτροπή απόγευμα. Είμαστε καθόλα νομότυποι. Είναι oλομέλεια αυτή η διαδικασία. Το έχουμε πει χρόνια αυτό. Εσείς, που είστε παλαιότερος Βουλευτής, θα έπρεπε να το ξέρετε.
Να περικόπτεται η αποζημίωση.
Λήγει η προθεσμία σήμερα και σήμερα θα γίνει η συζήτηση. Αν θέλετε, μην ψηφίσετε. Αυτά τα συζητήσαμε στις τρεις το μεσημέρι. Θα μπορούσατε να είχατε υποβάλει τις ενστάσεις σας και όχι να βρείτε εδώ τον χώρο για να κάνετε τη ζύμωσή σας.
Μην ψεύδεστε.
Δεν σας τιμάει αυτό κοινοβουλευτικά. Δεν σας τιμάει. Τι θέλετε τώρα; Ποιον θέλετε να ενημερώσετε;
Αυτό που δεν με τιμάει να μου το πουν οι πολίτες, όχι εσείς.
Άρα, μιλάτε με τους πολίτες. Δεν μιλάτε για την κοινοβουλευτική διαδικασία που ρυθμίζεται από τη Διάσκεψη των Προέδρων.
Είναι εισήγηση της Διάσκεψης ή της επιτροπής;
Πηγαίνετε στο Σύνταγμα να μιλήσετε. Πάρτε και μια ντουντούκα και πείτε ό,τι θέλετε.
Ερώτηση, κυρία Πρόεδρε: Είναι εισήγηση της Διάσκεψης ή της επιτροπής;
Σας παρακαλώ.
Είναι εισήγηση της Διάσκεψης ή της επιτροπής;
Τίθεται το θέμα σε ψηφοφορία.
Είναι εισήγηση της Διάσκεψης ή της επιτροπής; Αυτό ρωτάω.
Θα μπορούσατε όλες αυτές τις αντιρρήσεις να τις θέσετε στη Διάσκεψη. Εκεί δεν είπατε κουβέντα.
Είναι εισήγηση της Διάσκεψης ή της Επιτροπής;
Έρχεστε τώρα εδώ και καθυστερείτε μια ολόκληρη διαδικασία.
Δεν προβλέπεται. Είναι εισήγηση της Διάσκεψης ή της Επιτροπής;
Σε όλα είναι ευθύνη και τώρα της Ολομέλειας που το συζητάει.
Σε όλα είναι ευθύνη; Σοβαρά το λέτε;
Δεν φταίω εγώ που δεν είναι εκπρόσωποι των άλλων κομμάτων.
Κυρία Πρόεδρε, θα μπορούσα να έχω τον λόγο για τριάντα δευτερόλεπτα;
Παρακαλώ, έχετε τον λόγο για τριάντα δευτερόλεπτα. Δεν θα μονοπωλήσουμε τώρα τη συζήτηση για να κάνουμε διάλογο. Θα γράψουν οι εφημερίδες. Προλαβαίνουν και με τους προηγούμενους διαλόγους.
Τι θα γράψουν;
Ότι είστε πολύ νομότυπος, ενδιαφέρεστε και όλα αυτά που θέλετε. Παρακαλώ, κύριε Θεωνά.
Ευχαριστώ πολύ, κυρία Πρόεδρε. Εκτιμώ και πάντα έχω εκφράσει την εκτίμησή μου στον συνάδελφο Βασίλη Κεγκέρογλου. Πάντως, θέλω να δηλώσω τώρα εδώ μια λέξη μόνο. Εγώ παρακολουθώ συχνά τον κοινοβουλευτικό διάλογο. Μου αρέσει η συζήτηση που γίνεται κλπ.. Δεν είναι δικές μου οι ερωτήσεις. Παρ' όλα αυτά, τις παρακολουθώ. Δεν δέχομαι και από εδώ και στο εξής δεν θα δέχομαι καμμιά αποζημίωση γι' αυτήν την παρακολούθηση. Δεν είναι δυνατόν να θεωρείται ότι οι Βουλευτές παρακολουθούν τις συνεδριάσεις της Ολομέλειας για οικονομικούς λόγους, για να παίρνουν αποζημίωση. Εγώ δεν τη θέλω αυτήν την αποζημίωση. Ευχαριστώ πολύ.
Κύριε Θεωνά, αυτά είναι δευτερεύοντα ζητήματα. Θέτω, λοιπόν το θέμα σε ψηφοφορία. Κατόπιν προτάσεως κατά πλειοψηφία της επιτροπής…
Κυρία Πρόεδρε, θα ήθελα τον λόγο, παρακαλώ.
Θέλετε να πείτε κάτι; Παρακαλώ, κύριε Κατσώτη.
Θέτετε τώρα ένα θέμα για ψηφοφορία, που είναι εδώ μόνο η Δημοκρατική Συμπαράταξη και το ΚΚΕ.
Και τι να κάνουμε, κύριε Κατσώτη;
Εγώ δεν είμαι.
Δηλαδή, αν φύγουμε κι εμείς;
Ο κ. Κεγκέρογλου δεν είναι. Έφυγε.
Ορίστε. Δεν υπάρχει άλλος.
Και τι να κάνουμε, δηλαδή;
Να μην το θέσετε, κυρία Πρόεδρε.
Δεν γίνεται, κύριε Κατσώτη. Υπάρχουν διαδικασίες. Τι να κάνουμε; Είναι η πρώτη Ολομέλεια μετά τη λήξη της προθεσμίας.
Τη στιγμή που εδώ είναι μόνο δύο κόμματα και δεν συνιστούν - να το πω έτσι - πλειοψηφία, δεν μπορείτε να το θέσετε.
Όλα τα κόμματα είναι ενημερωμένα ότι σήμερα το απόγευμα θα μπει σε ψηφοφορία η πρόταση για την παράταση για το πόρισμα. Ήταν όλα τα κόμματα, όλοι οι εκπρόσωποι των κομμάτων στη Διάσκεψη των Προέδρων, που έγινε στις τρεις το μεσημέρι. Όποιος ήθελε, θα μπορούσε να ενημερώσει τα κόμματα να έρθουν εδώ να διαφωνήσουν.
Όταν θα είναι εδώ τα κόμματα και συνιστούν πλειοψηφία, να το βάλετε, κυρία Πρόεδρε.
Ποια κόμματα; Πού είναι;
Τώρα δεν είναι κόμματα που συνιστούν πλειοψηφία της Βουλής.
Αυτό δεν το καταλαβαίνω. Αυτό τεκμαίρεται και έχει τελειώσει. Αυτό είναι πάντα. Το έχει αποφασίσει η ίδια η επιτροπή. Δεν το κάνετε εσείς πρωτοτύπως. Η επιτροπή το έχει κάνει. Έχει αποφασίσει κατά πλειοψηφία την παράταση. Τι θέλετε; Να είστε κι εσείς, κύριε Κατσώτη, νομότυποι, με το αστικό σύστημα; Περάστε έξω κι εσείς.
Να κοροϊδεύουμε τον εαυτό μας;
Περάστε έξω, για να μη χρεωθείτε την παράταση. Πρώτη φορά το ακούτε αυτό; Με συγχωρείτε, δηλαδή. Εντάξει; Όλοι θα είμαστε νομότυποι και θα μιλάτε όλοι τρία λεπτά εδώ. Τελείωσε. Δεν θα κάνουμε ό,τι θέλουμε κι όπου μας αρέσει, θα μιλάμε για Κανονισμό και όπου δεν μας αρέσει, δεν θα μιλάμε. Εντάξει;
Πόσο μιλήσαμε παραπάνω;
Όλοι. Δεν λέω μόνο για εσάς. Η επιτροπή, όπως είπαμε, αποφάσισε κατά πλειοψηφία την παράταση για μια εβδομάδα. Συμφωνείτε; Ναι ή όχι;
Μα, δεν υπάρχει πλειοψηφία.
Όποιος υπάρχει. Τεκμαίρεται.
Εμείς λέμε ό,τι είπε στην επιτροπή ο εκπρόσωπός μας.
Και πού ξέρω εγώ τι είπε; Ό,τι είπε.
Έλα μου, ντε! Πού το ξέρετε εσείς;
Εσείς πείτε.
Στην επιτροπή συμφώνησε ο εκπρόσωπός μας. Τι να συμφωνήσουμε εμείς;
Να πείτε ότι συμφωνείτε να παραταθεί.
Είναι απόφαση της Ολομέλειας, κυρία Πρόεδρε.
Ε, αυτή συζητάμε.
Είναι Ολομέλεια εδώ;
Αν θέλουν να βγαίνουν έξω ή δεν ενδιαφέρονται να έρθουν, τι να κάνουμε; Σας εξηγώ: Στις 15.00΄ είχαμε Διάσκεψη των Προέδρων. Ήταν το πρώτο θέμα που έβαλε ο Πρόεδρος της Βουλής. Είπε για το απόγευμα που θεωρείται Ολομέλεια. Η άσκηση κοινοβουλευτικού ελέγχου είναι Ολομέλεια. Το ότι δεν έρχονται δεν απασχολεί κανέναν. Αυτό σας εξηγώ. Ο κ. Κεγκέρογλου που ξέρει τον Κανονισμό, βγήκε έξω. Τι να πω κι εγώ; Εσείς από τον ΣΥΡΙΖΑ τι λέτε; Συμφωνείτε στην παράταση;
Συμφωνούμε.
Συμφωνεί ο κ. Θεωνάς. Στο ΚΚΕ λέτε ό,τι είπε ο εκπρόσωπός σας στην επιτροπή.
Ναι, αλλά δεν συνιστά απόφαση της Ολομέλειας αυτή η συμφωνία μας. Αυτό λέμε.
Αυτό δεν είναι απάντηση. Το Σώμα, λοιπόν, συμφώνησε κατά πλειοψηφία και θα αποφασίσουν οι ειδικοί του Κανονισμού της Βουλής τι ήταν και τι δεν ήταν αυτό που κάναμε σήμερα, γιατί αυτά είναι πρωτοφανή πράγματα. Σειρά έχει η πρώτη με αριθμό 1122/11-11-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη βελτίωση των προϋποθέσεων απονομής της προνοιακής σύνταξης σε ανασφάλιστους υπερήλικες. Θα απαντήσει ο Υφυπουργός Εργασίας κ. Πετρόπουλος. Κύριε Κεγκέρογλου έχετε τον λόγο για δύο λεπτά.
Κυρία Πρόεδρε, επιτρέψτε μου να σας πω ότι εμείς δεν αμφισβητήσαμε ότι αναφέρθηκε από τον Πρόεδρο στην Ολομέλεια ή οτιδήποτε άλλο, αλλά ότι είμαστε σε πραγματική Ολομέλεια. Δεν είμαστε ούτε σε Ολομέλεια κομμάτων, ούτε σε Ολομέλεια Βουλής, όπως και να το μετρήσετε. Κύριε Πετρόπουλε, για ένα θέμα που δόθηκε μια λύση έχω καταθέσει την ερώτηση. Αφορά την προνοιακή σύνταξη των υπερηλίκων. Πέρασε από διάφορα κύματα. Τελικά αρχίζει να εφαρμόζεται η διάταξη του ν.4387/2016, όπου θεωρώ ότι υπάρχει μια αδικία. Ενώ, δηλαδή, μπαίνουν ως όριο τα 4.320 ευρώ στο εισόδημα του αιτούντα ή της αιτούσης - ταυτόχρονα στο οικογενειακό τα 8.460 ευρώ, το διπλάσιο - μπαίνει και ένας τρίτος περιορισμός του ή της συζύγου, αναλόγως, να είναι μέχρι τα 4.320 ευρώ. Τι σημαίνει αυτό; Να σας πω ένα παράδειγμα για να γίνει πιο ευκρινές το στοιχείο της αδικίας, το οποίο αναφέρω. Αν έχουμε έναν αιτούντα με 4.300 ευρώ ή μια αιτούσα και ο ή η σύζυγος έχει 4.300 ευρώ, το συνολικό εισόδημα είναι 8.600, καλύπτει όλες τις περιπτώσεις και παίρνει σύνταξη. Αν έχουμε έναν αιτούνται ή μια αιτούσα με μηδέν εισόδημα και ο ή η σύζυγος έχουν 4.500 ευρώ, άρα συνολικό εισόδημα 4.500 ευρώ, δεν δικαιούνται. Στη μία περίπτωση, λοιπόν, το ζευγάρι των ηλικιωμένων με 8.620 ευρώ δικαιούται τη σύνταξη, ενώ με 4.500 ευρώ δεν τη δικαιούνται. Αυτή την αδικία αν θα μπορούσαμε, να τη διορθώσουμε. Ευχαριστώ.
Κύριε Πετρόπουλε, έχετε τρία λεπτά.
Συντομότερα διότι το πρόβλημα είναι γνωστό. Ισχύει από το 1982. Με τον ν.1296/1982 θεσπίστηκαν οι κανόνες τους οποίους η Κυβέρνησή μας δεν έθιξε. Αυτό που κάναμε με τον ν.4387, τον ασφαλιστικό νόμο, είναι να μεταβάλουμε τις δυσμενείς ρυθμίσεις οι οποίες είχαν επιβληθεί με τον ν.4093/2012, οπότε έπαυσε να καταβάλλεται αυτό το επίδομα των ανασφάλιστων υπερηλίκων, είτε διότι έπαιρναν οποιαδήποτε σύνταξη - ακόμα και 40 ευρώ για παράδειγμα που ήταν η σύνταξη για τους διωκόμενους της Εθνικής Αντίστασης κατά τους αγώνες εναντίον των κατακτητών - είτε διότι είχαν λιγότερα από είκοσι χρόνια παραμονής στην Ελλάδα. Αυτές οι συνθήκες ήταν απαγορευτικές, με αποτέλεσμα το 1/3 όσων ελάμβαναν σύνταξη μέχρι το 2012 να πάψουν να λαμβάνουν τις σχετικές παροχές. Και έχασαν το 1/3 μόνο και μόνο γιατί δεν είχαν είκοσι χρόνια παραμονής στην Ελλάδα. Άλλαξαν, λοιπόν, αυτά τα δύο και τίποτε άλλο. Κύριε Κεγκέρογλου, καταλαβαίνω τη λογική της σκέψης την οποία διατυπώσατε. Εμείς δεν μπήκαμε σε αυτό το χωρίο ρυθμίσεων. Επαναλαμβάνω ότι τηρήσαμε αυτές τις προϋποθέσεις, όπως υπήρχαν από το 1982. Εάν στο μέλλον μπορούμε να επανέλθουμε στη σκέψη του νομοθέτη του 1982, διότι θα έχουμε ένα ρωμαλέο σύστημα κοινωνικής ασφάλισης, είναι κάτι που μένει να δούμε. Στη λογική δεν έχω καμμία αντίρρηση. Αλλά στην πράξη, εκείνο που τώρα καταφέραμε είναι να επαναφέρουμε ρυθμίσεις που είχαν καταργηθεί από τη δική σας κυβέρνηση και προς το παρόν εκείνο που κάναμε ήταν να γιγαντώσουμε όσο γίνεται τις προϋποθέσεις για ένα καλύτερο σύστημα κοινωνικής ασφάλισης.
Κύριε Κεγκέρολγου, έχετε τον λόγο για τρία λεπτά.
Αυτή είναι η μισή αλήθεια. Η αποκατάσταση του ν.4093/2012, εάν δεν κάνω λάθος, είχε γίνει από τον κ. Στρατούλη τον Μάιο του 2015. Μόνο που τον Οκτώβριο του 2015, εάν θυμάμαι καλά, καταργήθηκαν οι ρυθμίσεις του κ. Στρατούλη και επανήλθαν με διαφορετικό τρόπο στον ν.4387. Τη μισή αλήθεια, όμως, είπατε και για το 1982. Και θα σας αποδείξω ότι είναι περιττή η διάταξη για το συνολικό εισόδημα 8.640 ευρώ, όταν δει κανείς τη διάταξη που μπήκε πρόσφατα για το εισόδημα του συζύγου. Κατ' αρχάς, το 1982 δεν υπήρχαν οι χαρακτηρισμοί «φορολογητέο», «τεκμαρτά», «αντικειμενική αξία» κ.λπ.. Αυτοί οι νόμοι ήρθαν πολύ αργότερα και ενσωματώθηκαν πολύ αργότερα. Άρα, μπήκαν πρόσθετοι περιορισμοί που λιγοστεύουν τους αδύναμους. Δεν αμφισβητώ ότι μπορεί να υπήρχε και στα αρχικά κριτήρια, στα δύο από τα τρία τουλάχιστον ή και στο τρίτο. Όμως, σήμερα με τους πρόσθετους όρους πρέπει να τα άρουμε. Διότι αυτό το ποσό των 4.320 ευρώ ή των 8.640 ευρώ μπορεί να προκύπτει και από τεκμήρια, από αντικειμενική δαπάνη, από σπίτι και αυτοκίνητο. Μπορεί να έχει κάποιος ένα παλιό σπίτι και ένα παλιό αυτοκίνητο στο χωριό και τελείωσε, δεν παίρνει. Τότε βέβαια θα θεωρείτο άστεγος και θα έμπαινε σε άλλο πρόγραμμα, θα μου πείτε. Εδώ, λοιπόν, θεωρώ θετικό ότι συμφωνείτε ότι υπάρχει αυτό το ζήτημα. Αλλά, γιατί υπάρχει το συνολικό οικογενειακό εισόδημα των 4.840 ευρώ; Εάν βάλεις τον περιορισμό ο αιτών ή η αιτούσα να έχει μέχρι 4.420 ευρώ και ο σύζυγος ή η σύζυγος να έχει εισόδημα μέχρι 4.320 ευρώ, εννοείται ότι το οικογενειακό είναι μέχρι εκεί. Είναι περιττό. Άρα, είναι προφανές ότι το εισόδημα του συζύγου προστέθηκε μετά. Αυτό σας λέω. Δείτε το. Εγώ δεν το έχω μελετήσει από το 1982, που είπατε. Αλλά, αυτοί που σας έδωσαν την πληροφόρηση θα έπρεπε να σας πουν και πότε προστέθηκε αυτή η πρόσθετη ασφαλιστική δικλείδα. Ειδάλλως δεν έχει νόημα. Πρέπει να αφορά στο συνολικό. Είναι πάντως αδικία. Δεν είναι αδικία αυτοί που έχουν συνολικό εισόδημα 8.640 ευρώ να πάρουν τη σύνταξη, αλλά είναι αδικία να μην την πάρει το ζευγάρι ή η οικογένεια που έχει εισόδημα 4.500 ευρώ. Αυτό ήθελα να πω, κύριε Πρόεδρε. Κύριε Υπουργέ, πρέπει να το δούμε. Είναι αποδεκτή η πρόθεσή σας, αλλά κάντε την πιο συγκεκριμένη, όχι στο αέναο μέλλον. Τώρα εξετάζονται οι αιτήσεις.
Ορίστε, κύριε Πετρόπουλε, έχετε τον λόγο για τρία λεπτά.
Πέρασαν τέσσερα χρόνια από τότε που καταργήθηκε και φέραμε μια ρύθμιση που αντιμετώπιζε ένα κραυγαλέο πρόβλημα αδικίας, που σε αυτόν τον κόσμο δεν μπορούσε διαφορετικά να λυθεί. Κύριε Κεγκέρογλου, από το 1982 ως κριτήριο τέθηκε το εισόδημα, με βάση τον τρόπο που προσδιοριζόταν η κατώτατη σύνταξη του ΟΓΑ. Η αντιστοίχιση είναι ακριβώς η ίδια, 360 ευρώ μηνιαίως, 4.320 ευρώ ετησίως, 8.640 ευρώ και οι δύο. Αυτό ήταν το κριτήριο για τον νόμο του 1982 που ήδη είχε θέσει ο νομοθέτης, όταν κατέβαλε για πρώτη φορά αυτήν τη σύνταξη στους υπερήλικες ανασφάλιστους, όπως καθιερώθηκε να λέγονται. Και πρέπει να παραδεχθείτε ότι αυτή η κίνηση από την πλευρά της Κυβέρνησής μας αντιμετώπιζε ένα πρόβλημα το οποίο κακώς προεκλήθη από τη δική σας κυβέρνηση. Δεχθείτε το αυτό!
Τον «νόμο Στρατούλη» τον ψηφίσαμε!
Αν πράγματι μεσολάβησε μια περίοδος αντιδικίας, που και μέσα σε τούτην την Αίθουσα αναπτύχθηκε με όσους υποστήριζαν ότι δεν θα έπρεπε να πάρουμε κανένα μέτρο που ευνοεί τους αδυνάμους - πράγμα που επανελήφθη με τη νομοθετική μας πρωτοβουλία να χορηγήσουμε στους χαμηλοσυνταξιούχους αυτήν την ενίσχυση που δώσαμε μέσα στον Δεκέμβριο του 2016- ξέρετε πάρα πολύ καλά ότι έβρισκε στον απόηχό της αυτή η πολιτική αντίθεση που αναπτυσσόταν εδώ από διάφορες πολιτικές πτέρυγες που αντιπολιτεύονται τυφλά την Κυβέρνησή μας, τους δανειστές που πίεσαν τον Οκτώβριο του 2015 να καταργηθεί η αρχική διάταξη για τους ανασφάλιστους υπερήλικες. Δεσμευθήκαμε τότε ότι πολύ σύντομα θα φέρναμε διάταξη που θα επέλυε αυτό το θέμα και το κάναμε. Αυτό είναι αποτέλεσμα μιας δικής μας σταθερής προσήλωσης στο να υποστηρίζουμε τους αδύναμους και εκείνους που έχουν τις χαμηλότερες δυνατότητες να ζουν αξιοπρεπώς. Το κάναμε. Θα κάνουμε φυσικά και στο μέλλον ό,τι χρειάζεται μέσα από ένα ισχυρότερο σύστημα κοινωνικής ασφάλισης.
Ευχαριστούμε, κύριε Πετρόπουλε. Θα συζητηθεί τώρα η δεύτερη με αριθμό 331/10-1-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων της επιχείρησης σουπερμάρκετ «ΑΦΟΙ ΚΑΡΥΠΙΔΗ Α.Ε.». Στην ερώτηση θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου. Ορίστε, κύριε Βαρδαλή, έχετε τον λόγο για δυο λεπτά.
Ευχαριστώ, κυρία Πρόεδρε. Κυρία Υπουργέ, φαντάζομαι ότι σας είναι γνωστό το πρόβλημα των εργαζομένων στα σουπερμάρκετ «ΑΦΟΙ ΚΑΡΥΠΙΔΗ Α.Ε.». Αυτόν τον μήνα συμπληρώνεται ένας χρόνος χωρίς να μπει μεροκάματο στο σπίτι. Και δεν είναι μόνο ότι δεν έχει μπει μεροκάματο στο σπίτι για έναν χρόνο - δηλαδή τους χρωστά δεδουλευμένα ενός χρόνου - αλλά οι ίδιοι οι εργαζόμενοι είναι υποχρεωμένοι να πληρώνουν φως, νερό, εφορία, τα διάφορα χαράτσια που τους φορτώνετε κι εσείς από πάνω. Επιπλέον, έτσι όπως έχουν εξελιχθεί τα πράγματα για τη συγκεκριμένη επιχείρηση, έχουν και την αβεβαιότητα αν αύριο θα έχουν ή δεν θα έχουν δουλειά και απ' ό,τι φαίνεται το πιο πιθανό είναι να μην έχουν. Κυρία Υπουργέ, η γνώμη μας είναι η εξής: Όλο αυτό το διάστημα η εργοδοσία για να μπορέσει να τα κάνει αυτά, βρήκε άξιο συμπαραστάτη και τη δική σας την πολιτική. Όλο αυτό το διάστημα αποδεχόσασταν μέσα από τις τριμερείς διάφορα σχέδια δήθεν ανάπτυξης και επιβίωσης της επιχείρησης, διάφορες συνεργασίες που θα έκανε και όλα αυτά, βεβαίως, πήγαν περίπατο. Συμβουλεύατε τους εργαζόμενους να αποδεχθούν και να συναινέσουν σε τέτοιου είδους σχέδια της εργοδοσίας για την ανάπτυξη της επιχείρησης και βεβαίως να κάνουν υπομονή. Ακόμη κι ένα έκτακτο επίδομα 1.000 ευρώ, που εδώ και τέσσερις μήνες τους έχετε τάξει, δεν το έχετε δώσει ακόμα. Μόνο υποσχέσεις και στην πράξη τίποτα. Παρά τις όποιες δεσμεύσεις της επιχείρησης, όλο αυτό το χρονικό διάστημα όχι μόνο τα προβλήματα δεν έχουν λυθεί, όχι μόνο παραμένουν τα προβλήματα των εργαζομένων, αλλά απ' ό,τι φαίνεται η επιχείρηση πάει για λουκέτο. Ακούγονται διάφορα δεξιά και αριστερά, ότι ήδη βάζει λουκέτο στα καταστήματά της, αυτά που είναι ιδιοκτησία της και έχει κάνει συμφωνίες - δεν ξέρουμε αν είναι σωστές οι πληροφορίες ή όχι - μια διάφορες άλλες αλυσίδες για να πουλήσει τα καταστήματα μαζί με τα προϊόντα φυσικά και βάζοντας λουκέτο οι εργαζόμενοι να μείνουν απλήρωτοι. Τα ερωτήματα είναι συγκεκριμένα, κυρία Υπουργέ: Τι θα κάνετε έτσι ώστε οι εργαζόμενοι να πάρουν τα δεδουλευμένα τους, αλλά και να καταβληθούν οι ασφαλιστικές εισφορές από την εργοδοσία; Δεύτερον, σε περίπτωση που αλλάξει χέρια η επιχείρηση ή τμήματα της επιχείρησης αυτής, τι θα κάνετε ώστε να διασφαλιστούν οι θέσεις εργασίας με μόνιμη και σταθερή δουλειά, με πλήρη εργασιακά, μισθολογικά και ασφαλιστικά δικαιώματα; Τέλος, τι θα γίνει με αυτό το επίδομα που εδώ και τέσσερις μήνες έχει υποσχεθεί το Υπουργείο σας ότι θα δοθεί στους εργαζόμενους; Ευχαριστώ πολύ.
Κυρία Αχτσιόγλου έχετε τον λόγο για τρία λεπτά.
Κύριοι Βουλευτές, η προστασία των εργαζομένων και η διασφάλιση των δικαιωμάτων τους αποτελεί κεντρικό πυλώνα της δουλειάς της Κυβέρνησης αυτής αλλά και του Υπουργείου Εργασίας. Δουλεύουμε καθημερινά προς αυτήν την κατεύθυνση. Η υπόθεση της επιχείρησης ΚΑΡΥΠΙΔΗΣ και των εργαζόμενών της απασχολεί το Υπουργείο Εργασίας εδώ και πάρα πολλούς μήνες και συνεχίζει να το απασχολεί και σήμερα. Η θέση του Υπουργείου Εργασίας σε κάθε συνάντηση, σε κάθε διαπραγμάτευση, σε κάθε τριμερή συνάντηση ξεκινούσε από μια βασική προϋπόθεση η οποία γινόταν ξεκάθαρη στην επιχείρηση, οποιοδήποτε σχέδιο θα πρέπει να περιλαμβάνει καταβολή όλων των δεδουλευμένων αποδοχών στους εργαζόμενους αφ' ενός και α' φετέρου οποιοδήποτε σχέδιο επαναλειτουργίας της επιχείρησης με όρους βιωσιμότητας να έχει ως προϋπόθεση την τήρηση της εργατικής νομοθεσίας. Η στάση όμως από την πλευρά της επιχείρησης υπήρξε τουλάχιστον αναξιόπιστη. Η επιχείρηση παρουσίασε προτάσεις, που δεν θα μπορούσαν να γίνουν αποδεκτές, καθώς στηρίζονταν πάνω στο δεδομένο της περικοπής των οφειλόμενων δεδουλευμένων των εργαζομένων ή σε προτάσεις που περιελάμβαναν απόλυση εργαζομένων ή χειροτέρευση των συμβάσεων τους στην μετέπειτα κατάσταση. Όμως, δεν σας κρύβω ότι μου προκαλεί έκπληξη το γεγονός ότι κατηγορείτε το Υπουργείο ότι συνέπραττε με την επιχείρηση, ότι νίπτει τας χείρας του, ότι κάνει υπομονή, ότι αποδέχεται τις αποφάσεις της εργοδοσίας. Σας υπενθυμίζω, για την αποκατάσταση της αλήθειας, ότι στα καταστήματα της επιχείρησης έχουν γίνει δεκάδες έλεγχοι από όλες τις τοπικές υπηρεσίες του Σώματος Επιθεώρησης Εργασίας. Έχουν επιβληθεί δεκάδες κυρώσεις. Έχουμε επανειλημμένα επισημάνει, πως οποιαδήποτε απαίτηση της εταιρείας για παραίτηση των εργαζομένων από τις αξιώσεις τους για τις δεδουλευμένες αποδοχές, κατά παράβαση των αναγκαστικών διατάξεων του νόμου, είναι άκυρη. Έχουμε επανειλημμένα επισημάνει στις τριμερείς συσκέψεις, που έχουν πραγματοποιηθεί, ότι δεν μπορεί να γίνει καμμία πρόταση δεκτή που περιλαμβάνει περικοπή οφειλόμενων δεδουλευμένων και αυτό το έχουμε επαναλάβει και δημόσια. Δεν χρειάζεται να σας πείσω εγώ. Η ίδια η επιχείρηση, με δελτίο Τύπου που βγάζει, καταγγέλλει το Υπουργείο Εργασίας ότι βάζει ταφόπλακα στις επιχειρήσεις και ότι ποινικοποιεί την επιχειρηματικότητα. Αυτήν τη στήριξη, αυτήν την κάλυψη βλέπετε να υπάρχει ανάμεσα στο Υπουργείο Εργασίας και την επιχείρηση; Αυτό δεν μοιάζει με κάλυψη. Έχουμε επισημάνει κι έχουμε καταστήσει σαφές και στη διάρκεια των τριμερών και των διαπραγματεύσεων, ότι οι προτάσεις που φέρεται να παρουσιάζει η επιχείρηση περί συμψηφισμού του επιδόματος του ΟΑΕΔ, μειώσεων μισθών, οφειλής δεδουλευμένων αποδοχών 50%, αλλαγών συμβάσεων με μειώσεις 20% κ.λπ, δεν γίνονται δεκτές καθώς στερούνται νομιμότητας. Υπάρχουν οι σχετικές αποφάσεις του Σώματος Επιθεώρησης Εργασίας και οι σχετικές ανακοινώσεις των τοπικών υπηρεσιών. Σε σχέση με το επίδομα, το έκτακτο βοήθημα, έχουμε κάνει τις απαραίτητες ενέργειες για την καταβολή του έκτακτου οικονομικού βοηθήματος των 1.000 ευρώ ανά εργαζόμενο. Η σχετική κοινή υπουργική απόφαση έχει ήδη υπογραφεί από την πολιτική ηγεσία του Υπουργείου Εργασίας και του Υπουργείου Εσωτερικών, ενώ εκκρεμεί η τελική υπογραφή από τον αρμόδιο Υπουργό Οικονομικών και μέσα σε λίγες ημέρες οι εργαζόμενοι θα λάβουν το επίδομα των 1.000 ευρώ.
Τον λόγο έχει ο κ. Βαρδαλής για τρία λεπτά.
Κυρία Υπουργέ, το ζήτημα δεν είναι κυρίως τι βλέπουμε εμείς, αλλά τι βλέπουν οι ίδιοι οι εργαζόμενοι. Δεν ξέρω αν έχετε κουβεντιάσει ποτέ με τους εργαζόμενους στη συγκεκριμένη επιχείρηση, αλλά εγώ το έχω κάνει επανειλημμένως και όχι προσωπικά, αλλά και ως Κομουνιστικό Κόμμα Ελλάδας. Αυτό έγινε και πολύ πρόσφατα. Οι ίδιοι οι εργαζόμενοι, λοιπόν, δεν βλέπουν καμμιά στήριξη στην πολιτική σας απέναντι στην επιχείρηση. Για να γίνω πιο συγκεκριμένος, γιατί οι γενικότητες δεν έχουν θέση σε αυτή τη συζήτηση, έχουμε για μία ακόμη φορά ένα γνωστό φαινόμενο, οι επιχειρήσεις να πτωχεύουν και οι επιχειρηματίες να φεύγουν πλούσιοι. Ο συγκεκριμένος επιχειρηματίας, για τον οποίο γίνεται τώρα λόγος, όχι μόνο συνεχίζει την επιχειρηματική του δραστηριότητα αλλά είναι και μεγαλομέτοχος ανώνυμης ποδοσφαιρικής εταιρείας. Κάνει μεταγραφές, πληρώνει ποδοσφαιριστές και τους εργαζόμενους στην επιχείρησή του, τους έχει έναν χρόνο απλήρωτους. Σήμερα, αν μπείτε στα διάφορα site, λέγεται ότι ο ίδιος επιχειρηματίας έχει κάνει συνεργασία με ποδοσφαιριστές και τους έχει «κλείσει». Είναι σημερινό αυτό. Σήμερα κάνει τις μεταγραφές. Με τι λεφτά; Πού τα βρίσκει τα λεφτά; Δεν έπρεπε η Κυβέρνηση να παρέμβει σε τέτοιου είδους ζητήματα; Δεύτερο ζήτημα. Λέτε ότι στηρίζετε τους εργαζόμενους. Δείξατε ή δεν δείξατε ανοχή; Πέραν από αυτά που αναφέρατε, τα οποία βεβαίως είναι σωστά και δεν τα αμφισβητούμε, κάτω από την πίεση των εργαζομένων και τις καταγγελίες των εργαζομένων στην επιθεώρηση εργασίας. Η επιθεώρηση εργασίας έπρεπε να ήταν και είναι υποχρεωμένη να πάει να ελέγξει και να βάλει και πρόστιμο όπου χρειάζεται. Αυτά τα κάνατε. Δεν αμφισβητούμε αυτά τα ζητήματα. Όμως, τα διάφορα σχέδια, τα οποία σας αναφέραμε προηγουμένως, κι ενώ το θέτατε ως προϋπόθεση - λεκτικά το λέγατε και αυτό, δεν το αμφισβητούμε - στην ουσία τα στηρίζατε. Στηρίζατε αυτές τις επιχειρηματικές δράσεις, αυτά τα σχέδια του επιχειρηματία. Βεβαίως, μέσα στις τριμερείς - μέσα σε μία από αυτές ήμουν κι εγώ προσωπικά - λέγατε στους εργαζόμενους ότι πρέπει να συναινέσουν και ότι μόνο η προοπτική της εξασφάλισης της εργασίας τους είναι γι' αυτούς κάτι το θετικό. Tα σχέδια αυτά τέτοιου είδους καταστάσεις προέβλεπαν. Να σας πω τώρα και κάτι ακόμη. Η συγκεκριμένη επιχείρηση δεν έχει πληρώσει το δώρο Χριστουγέννων. Πάνω από εκατόν εβδομήντα εργαζόμενοι έκαναν μήνυση. Ξέρετε ότι είναι αυτόφωρη η διαδικασία. Κι όμως, κυκλοφορεί ελεύθερος και κανείς δεν τον πειράζει. Κάνει και μεταγραφές σήμερα που μιλάμε. Τέτοια στήριξη! Τι να πω τώρα; Αλλιώς θα τη χαρακτήριζα εγώ. Η «ΚΑΡΥΠΙΔΗΣ Α.Ε.», κυρία Υπουργέ, στo πλαίσιo της απαλλαγής της από την ευθύνη και τις υποχρεώσεις προς τους εργαζόμενους, προχωρά σε μυστικές συμφωνίες με την «MARKET IN». H τελευταία προμήθευε στα καταστήματά της εμπορεύματα - προσέξτε, επίσημη συμφωνία δεν υπήρχε - και οι εργαζόμενοι στο τέλος της ημέρας κατέθεταν τις εισπράξεις σε λογαριασμό της «MARKET IN». Η δική σας παρέμβαση σε αυτό ποια ήταν; Ήταν νόμιμη αυτή η διαδικασία; Φθάσαμε μέχρι εδώ σήμερα, χθες και προχθές να κλείνει και τα τελευταία μαγαζιά, να στέλνει μπράβους, να βάζει λουκέτα, όπως στο κατάστημα της Τούμπας ή στη Βέροια, και οι μπράβοι αυτοί να συλλαμβάνονται από την αστυνομία μετά από καταγγελίες των εργαζομένων. Βέβαια, σας είπα τι ακούγεται δεξιά και αριστερά, ότι πουλάει τα καταστήματά της στην «MARKET IN», τον «ΜΑΣΟΥΤΗ» και πιθανόν και στον «ΒΑΣΙΛΟΠΟΥΛΟ». Για όλα αυτά, καμμιά παρέμβαση δεν υπάρχει από το δικό σας Υπουργείο. Θα έλεγα ότι είναι ένας απλός θεατής. Κυρία Υπουργέ, οι εργαζόμενοι ειδικά γι' αυτό το ζήτημα ζητούν συγκεκριμένες απαντήσεις. Υπάρχει το προεδρικό διάταγμα 178/2002 και η αντίστοιχη οδηγία της Ευρωπαϊκής Ένωσης. Ακόμη και αν τμήματα της επιχείρησης περάσουν σε άλλα χέρια και συνεχίσει η ίδια δραστηριότητα στα συγκεκριμένα καταστήματα, τότε η νέα εργοδοσία είναι υποχρεωμένη να πάρει τους εργαζόμενους με τα ίδια δικαιώματα και τις ίδιες συμβάσεις. Οι επιχειρηματικοί όμιλοι δεν θέλουν αυτό ακριβώς. Εσείς τι θα κάνετε; Εδώ θέλουμε συγκεκριμένη απάντηση. Την περιμένουν οι εργαζόμενοι. Βεβαίως, είχα κι άλλα να σας πω, αλλά δεν μας επιτρέπει ο χρόνος. Ευχαριστώ.
Ορίστε, κυρία Υπουργέ, έχετε τον λόγο.
Επειδή είπατε ότι σ' αυτό το στάδιο γενικότητες δεν θα γίνουν αποδεκτές, εγώ σας είπα ότι τα καταστήματα της Περιφερειακής Διεύθυνσης Επιθεώρησης Εργασιακών Σχέσεων έχουν κάνει ό,τι είναι δυνατόν μέχρι στιγμής. Από τα καταστήματα του Νομού Ημαθίας έχουν υποβληθεί δέκα μηνύσεις και του Νομού Πέλλας είκοσι εννέα μηνύσεις. Από τα καταστήματα του Νομού Χαλκιδικής έχουν γίνει τριμερείς συναντήσεις και μηνύσεις για οφειλές δεδουλευμένων, ενώ απ' αυτά των Σερρών έχουν γίνει μηνύσεις για οφειλή δεδουλευμένων. Όλα αυτά είναι ενέργειες που έχει κάνει το Υπουργείο Εργασίας και το Σώμα Επιθεώρησης Εργασίας. Θα καταθέσω στα Πρακτικά το σύνολο των ενεργειών, για να ξέρουν και οι Βουλευτές το σύνολο των ενεργειών που έχουν γίνει από τις Υπηρεσίες Ελέγχου των τοπικών Υπηρεσιών του Σώματος Επιθεώρησης Εργασίας. Επίσης, θα ήθελα κάτι ακόμα να καταθέσω στα Πρακτικά, γιατί αναφέρετε στην ερώτησή σας ότι δεν ενημερώνονται οι εργαζόμενοι. Όλοι οι εργαζόμενοι ενημερώνονται. Καταθέτω, λοιπόν και τα Πρακτικά συμφιλίωσης των τελευταίων τριμερών συναντήσεων που έγιναν στο Υπουργείο Εργασίας, όπου φαίνεται η παρουσία των εργαζομένων. [[Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε σχέση με το δώρο Χριστουγέννων, έχει γίνει αυτόφωρη ποινική διαδικασία για τη μη καταβολή του δώρου Χριστουγέννων - θα το δείτε στα Πρακτικά που έχω καταθέσει - και έχουν επιβληθεί οι διοικητικές και ποινικές κυρώσεις. Σε σχέση με το προεδρικό διάταγμα 178/2002, κανείς δεν αρνείται ότι στην περίπτωση μεταβίβασης επιχείρησης όλες οι εργασιακές σχέσεις σε όποιο νέο σχήμα θα πρέπει να τηρηθούν όπως ήταν και πριν και να μην υπάρξει καμμία επιβάρυνση και καμμία χειροτέρευση των όρων εργασίας. Αυτό το έχει επισημάνει το Υπουργείο Εργασίας από την πρώτη στιγμή στις συνεδριάσεις και στις τριμερείς συναντήσεις που γίνονται. Το Υπουργείο Εργασίας έχει διευκρινίσει επίσης ότι δεν είναι δυνατόν και σε οποιοδήποτε σχήμα αστικής μεταβίβασης, όπως είναι η δικαιόχρηση, να υπάρχει οποιαδήποτε συμφωνία για χειροτέρευση των όρων εργασίας. Και αυτό το έχει διευκρινίσει. Σε σχέση με το σχέδιο που υπήρχε για μεταφορά σε τρίτη επιχείρηση ή με τη συμφωνία με τρίτη επιχείρηση, επειδή αναφέρθηκε αυτό το πράγμα από την επιχείρηση «ΚΑΡΥΠΙΔΗΣ», στο πλαίσιο της ανεξάρτητης έρευνας που έκανε η Υπηρεσία για την τήρηση των νόμιμων διατάξεων κλήθηκε η επιχείρηση εντός έξι ημερών από την κοινοποίηση του Δελτίου Εργατικής Διαφοράς να προσκομίσει στην υπηρεσία οποιαδήποτε συμφωνία με τρίτη επιχείρηση, όπως η «MARKET IN», προκειμένου να ελεγχθεί ως προς το τμήμα που αφορά την τήρηση της εργατικής νομοθεσίας. Η επιχείρηση δεν προσκόμισε τα ζητηθέντα στοιχεία και η αρμόδια υπηρεσία έβγαλε δελτίο ελέγχου και δρομολόγησε τις προβλεπόμενες κυρώσεις. Νομίζω ότι καθίσταται σαφές μετά απ' όλο αυτό ότι το Υπουργείο Εργασίας είναι με την πλευρά των εργαζομένων. Παρά τις δυσκολίες, προσπαθεί να δώσει λύση το συντομότερο δυνατόν με τον πιο αποτελεσματικό τρόπο. Όμως, ξέρετε, στα μεγάλα προβλήματα οι λύσεις δεν δίνονται μόνο με διαπιστώσεις. Δεν αρκεί, δηλαδή, σε έναν ασθενή να του πεις ότι πρέπει να γίνει καλά, ότι πρέπει ο ασθενής να είναι υγιής. Πρέπει να δουλέψει, για να θεραπευτεί. Νομίζω, λοιπόν, ότι το Υπουργείο Εργασίας αυτό κάνει.
Ευχαριστούμε. Κυρίες και κύριοι συνάδελφοι, θα ήθελα να σας ανακοινώσω ότι η πρώτη με αριθμό 321/9-1-2017 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς την Υπουργό Πολιτισμού και Αθλητισμού, σχετικά με την αναστολή της επαγγελματικής δραστηριότητας των μελών της Κυβέρνησης, δεν συζητείται λόγω φόρτου εργασίας της κυρίας Υπουργού. Επίσης, δεν συζητείται η δεύτερη με αριθμό 115/5-10-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Οικονομικών, σχετικά με τον ειδικό φόρο κατανάλωσης στο κρασί, λόγω φόρτου εργασίας του κ. Τσακαλώτου. Τα ίδια περιλαμβάνονται και στο έγγραφο του Γενικού Γραμματέα της Κυβέρνησης. Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 11 Νοεμβρίου 2016, της Δευτέρας 14 Νοεμβρίου 2016 και της Πέμπτης 17 Νοεμβρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Παρασκευής 11 Νοεμβρίου 2016, της Δευτέρας 14 Νοεμβρίου 2016 και της Πέμπτης 17 Νοεμβρίου 2016 επικυρώθηκαν. Εισερχόμαστε τώρα στη συζήτηση της τελευταίας επίκαιρης ερώτησης. Είναι η τέταρτη με αριθμό 329/10-1-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Μεταναστευτικής Πολιτικής, σχετικά με τη λήψη μέτρων προστασίας των προσφύγων και μεταναστών από τη βαρυχειμωνιά. Κύριε Κατσώτη, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, θα ξεκινήσω από τα ερωτήματα: Τι θα κάνετε, έτσι ώστε κανένας πρόσφυγας και μετανάστης να μη μένει σε σκηνή και βέβαια, μπροστά και στον χειμώνα, κανένας να μην είναι χωρίς θέρμανση, ηλεκτρισμό και νερό, χωρίς κατάλληλη για τον χειμώνα σίτιση, χωρίς δημόσια υγειονομική περίθαλψη; Τι θα κάνετε για να δοθούν άμεσα χειμωνιάτικα ρούχα και ειδικά κλινοσκεπάσματα με ευθύνη των κρατικών υπηρεσιών; Επίσης, τι θα κάνετε για να μετακινηθούν επειγόντως από τα νησιά οι διπλά εγκλωβισμένοι πρόσφυγες και μετανάστες και να σταματήσουν - εμείς αυτό ζητούμε - οι σχεδιασμοί για δημιουργία κλειστών κέντρων κράτησης; Λέω τα ερωτήματα και δίνουμε μεγαλύτερο βάρος σε αυτά. Βεβαίως, εμείς σας καταλογίζουμε ευθύνες, κύριε Υπουργέ, γιατί, παρά τις έγκαιρες και συνεχείς παρεμβάσεις και του κόμματός μας και φορέων του εργατικού λαϊκού κινήματος για την ανάγκη λήψης άμεσων μέτρων προστασίας των προσφύγων και μεταναστών από τη βαρυχειμωνιά, παρά τις διαβεβαιώσεις σας ότι όλα βαίνουν καλώς, ο πρόσφατος χιονιάς έφερε στην επιφάνεια τις δραματικές συνθήκες διαβίωσης στα hot spots της Μόριας Λέσβου, της Σάμου, της Χίου, αλλά και τους καταυλισμούς της Μαλακάσας και αλλού. Η ευθύνη είναι ακέραια της Κυβέρνησης για το ότι χιλιάδες άνθρωποι, μεταξύ των οποίων και μικρά παιδιά, ξεπαγιάζουν μέσα σε σκηνές ή ακόμα σε κοντέινερς και στεγασμένους χώρους που είτε δεν διαθέτουν είτε δεν λειτουργεί η θέρμανση. Η Κυβέρνηση, κύριε Υπουργέ και όλοι όσοι υπερασπίζονται τη συμφωνία Ευρωπαϊκής Ένωσης - Τουρκίας φέρει ακέραια την ευθύνη για αυτόν τον διπλό εγκλωβισμό, που σας είπα και στην ερώτησή μου, των προσφύγων και μεταναστών στα νησιά του Βόρειου και Ανατολικού Αιγαίου κάτω από αυτές τις άθλιες συνθήκες. Ευθύνεται η Κυβέρνηση για το ότι οι ΜΚΟ που λυμαίνονται τα κοινοτικά κονδύλια και κάνουν κομάντο στα hot spots και στους καταυλισμούς, αποφασίζουν αν και πότε θα δοθούν στους πρόσφυγες τα χειμωνιάτικα ρούχα, τα κλινοσκεπάσματα που προσέφερε ο λαός μας από το υστέρημά του σε ένδειξη έμπρακτης αλληλεγγύης. Αποτελούν πρόκληση, τέλος, κύριε Υπουργέ - που δεν ξέρω, φαντάζομαι ότι εσείς αυτούς τους ισχυρισμούς δεν τους δέχεστε - δηλώσεις κυβερνητικών στελεχών, αρμοδίων κιόλας, ότι «βολέψαμε από τους δέκα χιλιάδες τους εννιά χιλιάδες, ε, οι χίλιοι θα μείνουν στο έλεος του ψύχους». Νομίζω ότι αυτή είναι μια προκλητική δήλωση και δεν θα πρέπει να υπάρξει - βεβαίως, έτσι έγινε στην πράξη - γιατί ο χειμώνας είναι μπροστά μας. Αυτά είναι τα ερωτήματα που σας έθεσα πριν και θα θέλαμε, κύριε Υπουργέ, να δούμε τι μέτρα θα πάρετε γι' αυτά.
Κύριε Υπουργέ, έχετε τον λόγο για τρία λεπτά.
Κύριε Κατσώτη, θέλω να σας πω το εξής, ότι καμμιά φορά λάθος λεκτικά οδηγούν σε λάθος εντυπώσεις. Αφήστε με, λοιπόν, να σας πω ότι ανταποκριθήκαμε με πολύ μεγάλη ευθύνη στην προσπάθεια του ξεχειμωνιάσματος και καταφέραμε περίπου πενήντα επτά χιλιάδες ανθρώπους να τους έχουμε στεγασμένους και υπό θέρμανση και κανείς σε σκηνή. Αυτό το πράγμα νομίζουμε ότι το καταφέραμε. Αισθανόμαστε βαρύτατη την ευθύνη για τους υπόλοιπους που δεν μπορέσαμε να τα καταφέρουμε. Γι' αυτόν τον λόγο, όμως, δεν παραιτούμεθα, αλλά συνεχίζουμε την προσπάθεια. Και ελπίζω πολύ γρήγορα να μπορώ να σας πω ότι και γι' αυτούς τους ανθρώπους βελτιώθηκαν οι συνθήκες της ζωής. Ήδη τώρα που μιλάμε μόλις έχω έρθει από τη Λέσβο και μεθαύριο πάμε στη Σάμο. Γενικά γίνεται μια τεράστια προσπάθεια. Ποτέ δεν είπα ότι όλα βαίνουν καλώς. Και επειδή ξέρω τη σοβαρότητά σας, θα σας παρακαλούσα να διαβάζετε εμένα και όχι για εμένα. Εγώ είπα ότι στην ενδοχώρα τα καταφέραμε - και είναι αλήθεια ότι τα καταφέραμε - , ότι στην ενδοχώρα έχουμε περίπου πενήντα, πενήντα πέντε χιλιάδες ανθρώπους και ότι στα νησιά - και το είπα έτσι ακριβώς, κύριε Κατσώτη - οι συνθήκες είναι πάρα πολύ κακές και προσπαθούμε να τις βελτιώσουμε. Θα μπορούσα να σας αναλύσω - κάτι που νομίζω ότι γνωρίζετε μέσα από τις κομματικές σας οργανώσεις - ότι στα νησιά βρεθήκαμε μπροστά σε μια αντίδραση, προκειμένου να βελτιώσουμε τις συνθήκες και να δημιουργήσουμε καινούργια σπιτάκια για να μπουν μέσα. Για παράδειγμα, χρειαστήκαμε χώρους που δεν μας δόθηκαν και διάφορα άλλα πράγματα. Και αυτό δεν είναι μετάθεση ευθυνών. Όμως, για όνομα του Θεού, καταλαβαίνετε ότι δεν μπορεί κάποιος να παίρνει μια συνολική ευθύνη που δεν του ανήκει. Θα αναλάβει το κομμάτι της ευθύνης που του ανήκει. Προσπαθούμε, λοιπόν! Τελειώνω με δύο πράγματα τα οποία, όμως, είναι και δευτερεύοντα. Δεν ισχύουν αυτά με τα χειμωνιάτικα ρούχα. Μέσα στο τελευταίο δίμηνο έχουμε στείλει δύο φορές πλήρες σετ σε όλους με sleeping bags, παπούτσια, γαλότσες, χειμωνιάτικα ρούχα και αδιάβροχα. Ειλικρινά, κάνουμε μια τεράστια προσπάθεια. Όσον αφορά τώρα το θέμα Ευρώπη - Τουρκία, θα ήθελα να σας πω ότι είναι μια θεμελιακή διαφορετική άποψη. Εγώ αυτό το καταλαβαίνω. Η Κυβέρνησή μας θεωρεί ότι αυτή η πολύ δύσκολη συμφωνία πρέπει να τηρηθεί. Εσείς διαφωνείτε με αυτό το πράγμα, κάτι που είναι κατανοητό. Προφανώς μέσα σε τρία λεπτά δεν μπορεί να αναπτυχθεί ένας πειστικός διάλογος και για τους δύο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνοντας, θέλω να σας διαβεβαιώσω ότι αυτό το οποίο προσπαθούμε, το κάνουμε με πολλή φροντίδα και πολλή έγνοια. Είμαστε ικανοποιημένοι από το ξεχειμώνιασμα αυτής της τεράστιας πλειοψηφίας των ανθρώπων και σε σχέση με άλλες πολύ πιο προηγμένες από εμάς χώρες, κύριε Κατσώτη. Εμείς τις πενήντα χιλιάδες θέσεις φιλοξενίας τις κάναμε μέσα σε επτά μήνες. Η Γερμανία έχει ακόμη γήπεδα και εδώ όλοι μιλάνε για το Ελληνικό, ενώ το Παρίσι έχει ακόμη ανθρώπους στις πλατείες. Διαλύθηκε το Καλαί έτσι. Θέλω να σας πω ότι υπήρχαν αντικειμενικές δυσκολίες. Είμαι, λοιπόν, ικανοποιημένος από την προσπάθεια για το ξεχειμώνιασμα που έγινε στην ενδοχώρα. Είμαι ικανοποιημένος από την προσπάθεια για το ξεχειμώνιασμα που έγινε, όσον αφορά αυτήν την τεράστια πλειοψηφία των ανθρώπων. Και είμαι συντετριμμένος από το ότι δεν καταφέραμε αυτούς τους δύο χιλιάδες ανθρώπους να τους έχουμε στις ίδιες συνθήκες με τους άλλους. Πιστεύω ότι πολύ σύντομα θα μπορώ να βγω απ' αυτήν τη συντριβή και να σας πω ότι και εκεί τα καταφέραμε.
Κύριε Κατσώτη, έχετε τον λόγο για να δευτερολογήσετε.
Κύριε Υπουργέ, αυτό το θέμα έχει συζητηθεί αρκετές φορές το τελευταίο διάστημα με αφορμή ερωτήσεις και επερωτήσεις και των άλλων κομμάτων. Και εδώ η Κυβέρνηση μέσα από εσάς έχει πει αρκετά πράγματα σε σχέση με το τι θα κάνετε για να διαχειριστείτε με τον καλύτερο τρόπο το προσφυγικό θέμα, τα οποία βέβαια είναι πολύ πέρα από αυτά που λέμε εμείς, όπως ότι η οριστική λύση είναι να υπάρχει σεβασμός στα δικαιώματα των προσφύγων και να πάνε σε όποια χώρα θέλουν, χωρίς κανέναν περιορισμό. Όμως, εδώ η Ευρωπαϊκή Ένωση έχει χτίσει τείχη. Η Ευρωπαϊκή Ένωση με τη δική σας σύμφωνη γνώμη εγκλωβίζει εδώ αυτούς τους εξήντα τρεις χιλιάδες. Όπως λένε τώρα, οι πρόσφυγες που είναι στην Ελλάδα έχουν φτάσει τους εξήντα τρεις χιλιάδες, ίσως και παραπάνω. Και εσείς λέτε σήμερα ότι έχετε εξασφαλίσει στέγαση με θέρμανση στους πενήντα επτά χιλιάδες. Άρα, λοιπόν, έξι χιλιάδες κόσμος είναι χωρίς θέρμανση και χωρίς στέγαση. Εξήντα τρεις χιλιάδες είναι τώρα! Γιατί και αυτοί που είναι στο Ελληνικό, κύριε Υπουργέ, και είναι στο γήπεδο, δεν είναι με θέρμανση. Μικρά παιδιά, έγκυες γυναίκες και άλλοι άνθρωποι ευάλωτοι είναι σε σκηνές μέσα στο γήπεδο - σε ένα γήπεδο του baseball - που δεν θερμαίνεται και είναι ανοιχτό. Καταλαβαίνετε, λοιπόν, ότι και αυτοί είναι στο κρύο, ξεπαγιάζουν! Εσείς είχατε πει εδώ, κύριε Υπουργέ, στην απάντησή σας, ότι ετοιμάζετε καινούργια αξιοπρεπή campς στο επόμενο τρίμηνο. Αυτή η δέσμευσή σας ήταν στις αρχές Οκτωβρίου. Σήμερα έχουμε Ιανουάριο. Παρ' όλα αυτά, καινούργια campς που θα στεγάσουν τέλος πάντων αξιοπρεπώς, με στέγαση και θέρμανση, δεν έχουν υπάρξει, έτσι ώστε να ολοκληρωθεί - εάν θέλετε - αυτό για την ικανοποίηση των αναγκών αυτών που είναι σήμερα εδώ, των προσφύγων και των μεταναστών. Υπάρχει μία σειρά ζητήματα με τις ΜΚΟ. Γνωρίζω ότι εσείς είστε με αυτή τη γραμμή και με αυτή τη λογική, ότι η ΜΚΟ είναι πυλώνας που βοηθάει, είναι πυλώνας σημαντικός. Και εσείς δέχεστε αυτή τη γραμμή της Ευρωπαϊκής Ένωσης, δηλαδή και να χρηματοδοτούνται και να μη δίνουν λογαριασμό και εν πάση περιπτώσει, να είναι κράτος εν κράτει μέσα σε κάθε camp που υπάρχει σήμερα. Γιατί αυτό, κύριε Υπουργέ, το διαπιστώνουμε και μόνοι μας. Είναι παραπάνω από αυτόν που έχει την ευθύνη του camp. Πάνε και λένε «σας απαγορεύω». Έχετε πει ότι αυτές τις ανεξάρτητες κινήσεις που κάνουν οι ΜΚΟ εσείς τις περιορίζετε. Όμως, κάθε φορά θα πρέπει να σας καταγγέλλουν ανεξάρτητες κινήσεις και να τις περιορίζετε; Πώς θα γίνει, δηλαδή; Είναι πολλές οι ΜΚΟ που δρουν, συνεχώς ξεφυτρώνει και μια ΜΚΟ. Και όπως έχουμε καταγγείλει εδώ, κύριε Υπουργέ, το προσφυγικό έχει αξιοποιηθεί για μπίζνες, για κερδοφορία κάποιων αετονύχηδων και εδώ φαίνεται ότι τα χρήματα που έρχονται δεν πάνε στους πρόσφυγες. Δεν λέω για την Κυβέρνηση. Η Κυβέρνηση απολογείται. Έχει το κονδύλι, τον προϋπολογισμό, κάνει τους διαγωνισμούς. Όμως, οι ΜΚΟ πού δίνουν απολογισμό, κύριε Υπουργέ; Φέρτε μας τον απολογισμό των ΜΚΟ, πόσα λεφτά έχουν πάρει και πού έχουν πάει αυτά. Πρέπει με ευθύνη η Κυβέρνηση να αντιμετωπίσει όλη αυτή την ασυδοσία όλων αυτών των αετονύχηδων, που σήμερα καρπώνονται, τσεπώνουν τέλος πάντων, ροκανίζουν αυτά τα λεφτά που πρέπει να πάνε στους πρόσφυγες. Τελειώνω, κύριε Υπουργέ. Εμείς λέμε ότι επειδή ο χειμώνας είναι μπροστά, πρέπει να παρθούν μέτρα, μπορεί να βρεθούν λύσεις. Και οι λύσεις στα νησιά όπου υπάρχει αυτό το πρόβλημα είναι να φύγουν άμεσα από εκεί αυτοί που έχουν ήδη καταγραφεί για πολιτικό άσυλο. Γι' αυτούς, κύριε Υπουργέ, μπορείτε να το κάνετε, αυτούς που καταγράφηκαν χθες να τους πάρετε σήμερα και να έρθουν. Δεν μπορείτε να τους έχετε εκεί. Παρ' όλο που εμείς δεν συμφωνούμε να είναι εκεί και λέμε ότι πρέπει να μετακινηθούν άμεσα, μπορούν να μετακινηθούν και για λόγους τέτοιους, ανθρωπιστικούς, κύριε Υπουργέ, για να μην ξεπαγιάζουν.
Ορίστε, κύριε Υπουργέ, έχετε τον λόγο.
Κύριε Κατσώτη, επιτρέψτε μου να σας διευκρινίσω το εξής. Πρόκειται για πολύ μεγάλο λάθος ότι εγώ έχω τη λογική ότι οι ΜΚΟ είναι πυλώνας. Πιστέψτε με, όλη μου τη ζωή η λογική μου είναι ότι ο πυλώνας παροχής υπηρεσιών και ελέγχου των υπηρεσιών είναι το κράτος. Οι ΜΚΟ είναι ένα κομμάτι όλου αυτού του πράγματος, και αυτό θέλω να το πιστέψετε. Όλη μου η ζωή έχει κινηθεί σε αυτό το επίπεδο. Είναι διαφορετικό πράγμα το ότι αυτή τη στιγμή εμείς αντισταθήκαμε, χρήματα δόθηκαν σε θεσμικές και μη κυβερνητικές οργανώσεις. Όσο και να φωνάξουμε, η δουλειά μας είναι να μείνουν εδώ όσα παραπάνω χρήματα από αυτά μπορούν. Έχετε δίκιο, δεν έχουμε μεγάλες δυνατότητες ελέγχου. Το απαιτούμε και εμείς από την Ευρωπαϊκή Ένωση, αλλά ξέρετε ότι αυτά είναι νομικές διαδικασίες, τις οποίες δεν αρκεί η βούλησή σου ή η κοινωνική σου διάθεση για να μπορέσεις να τις λύσεις. Φεύγουν αυτοί που δικαιούνται, αυτοί οι οποίοι έχουν πάρει το τρίπτυχο - αυτό εννοείτε - , δηλαδή, που έχει κριθεί ότι είναι ευάλωτοι και ότι δικαιούνται να ζητήσουν άσυλο στην Ελλάδα. Φεύγουν. Έχουμε μεταφέρει μέσα σε τρεις μήνες περίπου τέσσερις χιλιάδες ανθρώπους από τα νησιά. Τις τελευταίες είκοσι πέντε μέρες μεταφέραμε οκτακόσιους από τη Μυτιλήνη, αλλά η μεταφορά δεν μπορεί παρά να γίνει με βάση τη συμφωνία της Ευρώπης και της Τουρκίας. Το επισπεύδουμε. Έχετε δίκιο, το προσπαθούμε. Νομίζω ότι και από τα νησιά μπορούν να σας το βεβαιώσουν αυτό. Μας αδικείτε. Στο Ελληνικό οι σκηνές που υπάρχουν - που δεν τις έκρυψα, τις είπα - είναι σκηνές πολικού τύπου με θέρμανση. Οι μετρήσεις είναι ότι όταν έξω έχει -6 έως 1 βαθμό μέσα έχει 16 μέχρι 19. Και όταν έξω έχει -2 μέχρι 4 βαθμούς, μέσα έχει 20 βαθμούς. Αυτό δεν αφαιρεί την ευθύνη μας να καλύψουμε την κατάσταση που έχει δημιουργηθεί στα νησιά. Ελπίζω την επόμενη φορά να μην σας επιτρέψω, λόγω πρακτικής, να υποβάλετε μια τέτοια ερώτηση. Σας ευχαριστώ.
Ευχαριστούμε. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.00΄ λύεται η συνεδρίαση για την Τετάρτη 18 Ιανουαρίου 2017 και ώρα 10.00΄, με αντικείμενο εργασιών του Σώματος: Συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία της Προέδρου της Κοινοβουλευτικής Ομάδας της Δημοκρατικής Συμπαράταξης (ΠΑΣΟΚ - ΔΗΜΑΡ) κ. Φωτεινής (Φώφης) Γεννηματά, σε επίπεδο Αρχηγών Κομμάτων, σχετικά με τον πρωτογενή τομέα και τους αγρότες, σύμφωνα με την ειδική ημερήσια διάταξη που έχει διανεμηθεί.